Beruang merayau di sawah padi ditangkap
Oleh ISKANDAR SHAH MOHAMED

10 September 2022, 3:42 pm
SABAK BERNAM – Seekor beruang matahari yang ditemui berkeliaran di sawah padi Ban Canal, Parit 13 Sungai Nibong di sini, hujung bulan lalu berjaya ditangkap hari ini.
Beruang jantan dewasa itu ditangkap Jabatan Perlindungan Hidupan Liar dan Taman Negara (Perhilitan) di sekitar Parit 12, kira-kira pukul 2 pagi.
Pengarah Perhilitan Selangor, Dennis Ten Choon Yung berkata, pihaknya sebelum ini menjalankan pemantauan harian susulan aduan awam mengenai haiwan tersebut.
Kata beliau, operasi menyelamat beruang itu kemudian digerakkan bersama Pusat Menyelamat Hidupan Liar Sungkai (NWRC) selepas menerima aduan terbaharu kelmarin.
“Perhilitan Sabak Bernam membuat rondaan dan menemui seekor beruang di dalam kawasan kebun ubi.
“Penjejakan kemudian diteruskan dan menjumpai kesan umbut kelapa yang musnah dipercayai akibat perbuatan haiwan itu,” katanya ketika dihubungi hari ini.

Jelas Choon Yung, tembakan pelali ke atas beruang itu kemudianya berjaya dilakukan pihaknya kira-kira pukul 8 pagi tadi.
“Doktor Veterinar Perhilitan kemudian melakukan pemeriksaan morfologi dan kesihatan haiwan itu.
“Beruang berkenaan didapati berada dalam keadaan sihat,” ujarnya.
Tambah beliau, beruang itu dipindahkan ke Pejabat Perhilitan bagi persiapan dan persediaan pelepasan semula ke habitat asal. -KOSMO!ONLINE


Pemakaian pelitup muka di sekolah tidak lagi diwajibkan – Radzi
Oleh EDDY AQMAL MOHAMED HAMIDI

10 September 2022, 2:25 pm
PUTRAJAYA – Kementerian Pendidikan (KPM) tidak lagi mewajibkan pemakaian pelitup muka di kawasan sekolah susulan pengumuman Menteri Kesihatan, Khairy Jamaluddin Abu Bakar berhubung perkata tersebut baru-baru ini.
Menteri Kanan Pendidikan, Datuk Dr. Radzi Jidin berkata, pemakaian pelitup muka sama ada di dalam atau di luar bangunan sekolah adalah tidak lagi diwajibkan namun pemakaiannya adalah digalakkan.
“Esok sekolah-sekolah di negeri kumpulan A akan memulakan sesi persekolahan dan lusa adalah untuk negeri kumpulan B jadi ramai yang bertanya apakah ketetapan KPM berkaitan pemakaian pelitup muka di kawasan sekolah.
“Pemakaian pelitup muka adalah tidak diwajibkan namun KPM menggalakkan pemakaiannya sewaktu berada di dalam kawasan sekolah khususnya di tempat yang ramai orang,” katanya menerusi satu video yang dimuat naik ke laman media sosial hari ini.
Tambah beliau, pada masa sama, murid-murid yang pergi ke sekolah dengan menaiki bas diingatkan agar tetap memakai pelitup muka apabila berada di dalam bas sekolah.
“Apa yang penting adalah kita bersama-sama memastikan keadaan di sekolah selamat.

“Maklumat lanjut berkaitan pemakaian pelitup muka di sekolah ini akan disertakan dalam kenyataan media rasmi KPM yang akan dikeluarkan sebentar lagi,” ujar beliau.
Terdahulu, Kosmo! Online pada 7 September lalu melaporkan Khairy Jamaluddin memaklumkan bahawa pemakaian pelitup muka tidak lagi diwajibkan dalam bangunan atau di tempat tertutup berkuat kuasa serta-merta.
Ujar Khairy Jamaluddin, pemilik premis bagaimanapun diberi pilihan untuk terus meminta orang ramai memakainya dalam premis mereka.
“Berdasarkan penilaian semasa Kementerian Kesihatan (KKM) ingin mengumumkan pemakaian pelitup muka dalam bangunan dan tempat tertutup kini adalah suatu pilihan.
“Bagaimanapun pemilik premis boleh tentukan wajib pakai atau tidak. Sekarang kita serahkan kepada pemilik premis. Kalau pemilik premis putuskan kena pakai, maka kena ikut kehendak pemilik premis,” ujar beliau. – KOSMO! ONLINE.


[KEMASKINI] Mangsa lemas kritikal dirujuk pakar, seorang lagi masih di ICU
Oleh MASTURAH SURADI

10 September 2022, 1:59 pm
KOTA TINGGI – Salah seorang daripada mangsa lemas yang kritikal ketika mandi di Pantai Tanjung Balau semalam dirujuk kepada doktor pakar di Hospital Sultan Ismail (HSI), Johor Bahru.
Ketua Polis Daerah Kota Tinggi, Superintendan Hussin Zamora berkata, mangsa, Mohd. Asyraf Syazwan Mohd. Fairuz, 7, yang tinggal di Felda Sungai Mas telah dihantar ke Unit Rawatan Rapi Pediatrik (PICU) HSI malam semalam untuk pemantauan rapi.
Manakala kakaknya, Nur Azrin Syazwani, 14, masih dirawat di unit rawatan rapi Hospital Kota Tinggi (HKT).
“Seorang mangsa masih ditahan di HKT manakala seorg lagi mangsa yang dirawat di hospital sama telah dihantar ke HSI malam semalam untuk rawatan dan pemantauan pihak doktor.
“Mangsa masih mendapat rawatan di PICU HSI serta masih tidak sedarkan diri dan mendapat pemerhatian dari pakar,” katanya dalam kenyataan hari ini.
Sementara itu, Hussin berkata, hasil bedah siasat terhadap mayat Nurish Qhalisya Suhailizam, 13, mendapati punca kematiannya adalah disebabkan lemas.

Terdahulu, kesemua mangsa datang beriadah di pantai berkenaan pagi semalam sebelum terlibat dengan kejadian lemas yang meragut nyawa Nurish Qhalisya Suhailizam, 13, dari Kampung Baru Sungai Mas.
Mayatnya dijumpai pada pukul 2.37 petang semalam kira-kira 50 meter dari lokasi dipercayai hilang dalam keadaan tersangkut di celah batu.
Ekoran kejadin itu Mohd Ashraf Syazwan dan kakaknya Nur Azrin Syazwani tidak sedarkan diri manakala tiga lagi rakan mereka Siti Alesya Qistina Mustafa, 13 Siti Alysya Abdullah, 13 dan Nur Zurin Hafeeza Mohd Azhari, 13 terselamat.
Jenazah Nurish Qhalisya selamat dikebumikan di Tanah Perkuburan Islam Gugusan Waha kira-kira pukul 10.28 malam tadi.-KOSMO! ONLINE.


Suntikan Daxxify lebih hebat daripada Botox, kulit tegang enam bulan
Oleh KOSMO!

10 September 2022, 2:00 pm
WASHINGTON – Pentadbiran Makanan dan Ubat Amerika Syarikat (FDA) meluluskan rawatan melenyapkan kedutan baharu yang boleh menjadi pesaing kepada suntikan Botox, lapor akhbar New York Post kelmarin.
Suntikan Daxxify keluaran syarikat Revance Therapeutics Inc yang dikenali juga sebagai daxibotulinumtoxinA itu menjadi alternatif kepada Botox.
Ia dikatakan mampu mengelakkan kulit daripada kendur untuk tempoh yang lebih lama.
Jualannya dijangka mencecah AS$1 bilion (RM4.5 bilion) menjelang 2030, demikian menurut penganalisis firma Cowen Inc., Ken Cacciatore.
“Ia adalah penting kerana tahan lebih lama daripada Botox,” kata pengasas dan pengarah Klinik Dermatologi Russak NYC, Dr. Julie Russak.
Suntikan Botox mengekalkan ketegangan kulit selama kira-kira empat bulan,b namun Daxxify mampu bertahan 50 peratus lebih lama atau enam bulan.

Kedua-dua rawatan kedutan itu mempunyai bahan teras molekul botulinum jenis A tetapi Botox menggunakan dua protein aksesori untuk penstabilan, manakala Daxxify menggunakan peptida.
“Itu yang menjadikan penyerapan lebih kuat dan ketahanan lebih lama. Ia pada asasnya masuk ke dalam sel sedikit lebih baik dan mengikat sedikit lebih kuat,” katanya.
Russak menjangkakan pesakit perlu membayar untuk rawatan hanya kira-kira dua kali setahun berbanding purata semasa tiga hingga empat kali setahun untuk Botox. – Agensi


KKM naik taraf hospital di Tawau, Sandakan
Oleh IVAN AMIRUL

10 September 2022, 2:52 pm
KOTA KINABALU – Kementerian Kesihatan (KKM) bakal menaik taraf perkhidmatan kepakaran Hospital Tawau dan Hospital Duchess of Kent, Sandakan bagi memastikan dua fasiliti kesihatan itu setaraf dengan Hospital Queen Elizabeth (HQE).
Menterinya, Khairy Jamaluddin berkata, inisiatif tersebut merupakan satu daripada perancangan atau kangkah diambil kerajaan Persekutuan dan negeri dalam Rancangan Malaysia Ke-12 (RMK12) dan Rancangan Malaysia ke-13 (RMK13).
“Naik taraf ini dijangka mengambil masa lapan sehingga 10 tahun. Selain itu, kementerian juga akan menaik taraf beberapa hospital lain supaya perkhidmatan kepakaran dapat ditambah di semua hospital terbabit.
“Hospital Queen Elizabeth ll (HQEll) ditambah kepakaran agar dapat mengurangkan tekanan kepada HQE.
“Kita juga kenal pasti Hospital Keningau dan Hospital Lahad Datu untuk dinaik taraf menjadi hospital pakar major selain Hospital Kota Marudu, Hospital Tuaran dan Hospital Beaufort yang kini ini tidak mempunyai kepakaran untuk dinaik taraf sebagai hospital pakar minor,” katanya.
Beliau berkata demikian pada sidang akhbar selepas Majlis Pelancaran Jelajah ANMS-SMJ di Pusat Konvensyen Antarabangsa Sabah (SICC) di sini hari ini.

Tambahnya, kementerian juga mahu semua rakyat Sabah mendapat perkhidmatan terbaik termasuk di peringkat pakar.
“Untuk mendapatkan rawatan peringkat pakar, kita tahu rakyat sabah kena datang jauh ke Kota Kinabalu, ada juga yang kena pergi Kuala Lumpur dan sebagainya. Sebab itu lebih baik kita bawa kepakaran itu ke kawasan-kawasan yang tidak ada kepakaran.
“Ia bukan sahaja penambahbaikan perkhidmatan kesihatan di Sabah, malah mampu mempromosikan langkah pencegahan dalam Agenda Nasional Malaysia Sihat (ANMS),” katanya.
Pelancaran itu disempurnakan Ketua Menteri Sabah, Datuk Seri Hajiji Noor.
Sementara itu, Khairy memaklumkan, pihaknya sudah mengenal pasti sebanyak 326 klinik di seluruh Sabah yang memerlukan pembaikan dan naik taraf.
Menerusi jumlah itu, sebanyak 287 klinik yang dibina daripada kayu yang ketika ini sudah tidak selamat diduduki serta daif manakala 39 klinik lagi memerlukan baik pulih. – KOSMO! ONLINE.


Trafik dijangka tinggi, Plus minta rancang perjalanan
Oleh MARLIA ZAKARIA

10 September 2022, 3:37 pm
PETALING JAYA – Orang ramai disaran merancang perjalanan masing-masing berikutan cuti sekolah bakal berakhir pada esok.
Tips perjalanan lancar Plus
Plus Malaysia Berhad (Plus) melalui hantaran di laman Facebook memaklumkan jumlah trafik dijangka tinggi berbanding biasa bermula hari ini.
Pengguna turut diminta supaya merancang perjalanan, muat turun aplikasi PLUS dan bersedia menjangka tempoh perjalanan yang lebih panjang.
Selain itu, digalakkan untuk menggunakan aplikasi WAZE dan Google Map ketika dalam perjalanan. – KOSMO! ONLINE


Lelaki disambar buaya ketika cuba seberang sungai
Oleh IVAN AMIRUL

10 September 2022, 2:06 pm
SANDAKAN – Seorang lelaki berusia 50 tahun dilaporkan hilang dipercayai disambar buaya sewaktu menyeberangi sungai berhampiran Taman Kenari Batu 7 malam tadi.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan mengenai kejadian itu pada pukul 8.57 malam.
“Seramai lapan anggota termasuk pegawai bersama jentera dan EMRS dari Balai Bomba dan Penyelamat (BBP) Sandakan bergegas ke lokasi kejadian untuk operasi mencari dan menyelamat (SAR).
“Menurut saksi, mangsa yang cuba untuk menyeberang sungai menggunakan rakit telah disambar buaya.
“Operasi SAR dijalankan disepanjang sungai di kawasan mangsa dilaporkan dibaham buaya namun mangsa belum ditemui,” katanya dalam kenyataan media hari ini.
Menurutnya, operasi SAR ditangguh pada pukul 10.28 malam tadi dan disambung semula hari ini.

“Operasi SAR akan disambung semula pada pukul 6 pagi tadi. Maklumat akan dikemaskini dari semasa ke semasa,” katanya. – KOSMO! ONLINE.


Polis siasat dua lagi kes pendakwah selebriti di N. Sembilan
Oleh NOR SHAFAWATI YUP

11 September 2022, 9:11 pm
SEREMBAN – Polis Negeri Sembilan sedang melengkapkan siasatan kes membabitkan dua laporan dibuat ke atas seorang pendakwah selebriti tanah air yang dikaitkan dengan jenayah amang seksual di negeri ini.
Ketua Polis Negeri Sembilan, Datuk Ruslan Khalid berkata, kedua-dua laporan terbabit melibatkan pengadu berusia 17 tahun yang diterima pihak polis pada bulan ini.
“Buat masa ini siasatan selari dijalankan bersama Ibu Pejabat Polis Kontinjen Selangor.
“Pihak polis sedang melengkapkan siasatan dan perkembangannya akan dirujuk ke pihak polis Bukit Aman untuk dikemukakan pula ke pejabat Timbalan Pendakwa Raya,” katanya dalam kenyataan di sini hari ini.
Dalam pada itu, Ruslan turut meminta mana-mana pihak tidak mencetuskan sebarang perkara yang boleh mengganggu siasatan dijalankan pihaknya.
Terdahulu, polis sudah menerima enam laporan polis setakat ini ke atas seorang pendakwah selebriti tanah air yang dikaitkan dengan kes jenayah amang seksual terhadap remaja lelaki.

Empat laporan polis dibuat di Selangor manakala dua lagi dibuat mangsa di Negeri Sembilan.
Suspek berusia 40-an itu direman selama enam hari hingga 14 September ini dan kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017. – KOSMO! ONLINE


China negara ketiga temui mineral baharu di Bulan
Oleh KOSMO!

11 September 2022, 7:30 pm
BEIJING – China menjadi negara ketiga yang berjaya menemui mineral baharu di bulan selepas saintis-saintisnya melaporkan penemuan itu kelmarin, lapor laman berita Wion News.
Dalam satu sidang akhbar, naib pengerusi Pihak Berkuasa Tenaga Atom China, Dong Baotong mengumumkan nama mineral itu sebagai Changesite-(Y).
Ia ditemui di dalam sampel batu dan debu yang diambil dari bulan menerusi misi Chang’e-5 oleh China.
Misi itu dilancarkan pada 2020 dan ini merupakan kali pertama China membawa pulang sampel dari Bulan.
Amerika Syarikat (AS) dan Russia adalah dua negara lain yang menjalankan misi sedemikian sehingga kini. Ia adalah mineral baharu keenam yang ditemui oleh manusia di bulan.
Pegawai China National Nuclear Corporation (CNNC), Wang Xuejun memaklumkan bahawa pasukan penyelidik dari Institut Penyelidikan Geologi Uranium Beijing memisahkan setiap partikel zarah kristal yang terdiri daripada 140,000 partikel zarah Bulan itu dengan berhati-hati menggunakan proses berteknologi tinggi termasuk pancaran sinar-X.

Zarah itu berdiameter kira-kira 10 mikron atau satu persepuluh daripada rambut manusia, kata Xuejun.
Changesite-(Y) ialah mineral fosfat yang terdapat dalam basalt bulan. Suruhanjaya Mineral Baru, Tatanama dan Klasifikasi Persatuan Mineralogi Antarabangsa telah mengesahkannya sebagai mineral baharu.
Xuejun berkata, penemuan Changesite-(Y) merupakan satu kejayaan dalam penyelidikan mineralogi yang akan membantu memahami sejarah dan evolusi bulan, selain membantu penerokaan angkasa lepas dalam. – AGENSI


Belajar percuma di Universiti Princeton jika keluarga berpendapatan kurang daripada AS$100,000 setahun
Oleh KOSMO!

11 September 2022, 9:30 pm
WASHINGTON – Kos untuk melanjutkan pengajian di Universiti Princeton di Amerika Syarikat (AS) kini akan ditanggung sekiranya ibu bapa pelajar berpendapatan kurang daripada AS$100,000 (RM449,800) setahun, lapor stesen penyiaran CNN semalam.
Princeton yang merupakan salah sebuah universiti terkemuka di AS itu memaklumkan bahawa keluarga dalam kumpulan pendapatan tersebut tidak lagi perlu membayar sebarang kos untuk memasuki institusi berprestij itu.
Universiti yang terletak di negeri New Jersey itu terkenal dengan kehebatan alumninya termasuk bekas Wanita Pertama, Michelle Obama, Hakim Mahkamah Agung, Sonia Sotomayor, Ratu Noor dari Jordan dan pengasas Amazon, Jeff Bezos.
Sebelum ini, hanya keluarga yang berpendapatan kurang daripada AS$65,000 (RM292,370) layak menerima perlindungan bantuan kewangan penuh.
Lebih 25 peratus daripada penuntut universiti atau 1,500 pelajar kini akan menerima bantuan kewangan yang meliputi kos penuh tuisyen, bilik dan penginapan, demikian menurut siaran berita pada Khamis lalu.
Kos tuisyen untuk satu tahun di universiti itu berjumlah hampir AS$80,000 (RM359,840), jelas laman web Princeton.

Pertambahan bantuan kewangan di universiti itu akan membantu keluarga memperoleh bantuan sehingga AS$150,000 (RM674,700).
“Salah satu nilai di Princeton adalah komitmen kami untuk memastikan pelajar berbakat dari semua latar belakang bukan sahaja mampu memperoleh pendidikan, bahkan berkembang di kampus dan di dunia luar,” kata Presiden universiti, Christopher L. Eisgruber.
Pelajar yang memulakan pengajian di Universiti Princeton pada musim luruh 2023 akan menjadi yang pertama mendapat manfaat daripada skim bantuan kewangan baharu dan dipertingkatkan itu. -AGENSI


Ibu, anak dikhuatiri lemas terjun laut
Oleh KHAIRUL MOHD. ALI

11 September 2022, 9:19 pm
JOHOR BAHRU – Dua beranak dikhuatiri lemas selepas dipercayai bertindak terjun ke dalam laut dari tebing setinggi 30 kaki di Jalan Danga Bay berhampiran Country Garden, di sini hari ini.
Ketua Polis Daerah Johor Bahru Selatan, Asisten Komisioner Raub Selamat mengesahkan pihaknya mendapat laporan berhubung perkara itu pada pukul 5.35 petang tadi.
Katanya, Ibu Pejabat Polis Daerah Johor Bahru Selatan juga telah memulakan operasi mencari dan menyelamat (SAR) mangsa.
“Berdasarkan maklumat awal, mangsa merupakan seorang wanita berusia 37 tahun dan anak lelakinya yang berusia 16 tahun. Pasangan itu dipercayai cuba membunuh diri,” katanya dalam satu kenyataan di sini hari ini.
Sementara itu, Komander Operasi Pegawai Bomba Kanan II, Mohd. Haizrul Rahmad memberitahu, seramai 15 pegawai dan anggota dari Balai Bomba dan Penyelamat Larkin dikejar ke lokasi kejadian.
“Setibanya di tempat kejadian, saksi memaklumkan seorang wanita dan seorang lelaki telah terjun ke dalam laut dari tebing.

“Ketinggian tebing daripada laut itu adalah 30 kaki. Operasi pencarian masih dijalankan,” tambahnya. -KOSMO! ONLINE


Liga Super: KL City tundukkan Tok Gajah
Oleh MUHAMAD ARDIE PUTRA SUHAIMI

11 September 2022, 10:56 pm
PETALING JAYA – Pasukan Kuala Lumpur City (KL City) meneruskan aura cemerlang selepas mengutip tiga mata berharga apabila berjaya melakar kemenangan 2-0 ke atas Sri Pahang pada aksi di Stadium Darul Makmur, Kuantan sebentar tadi.
Pada aksi tersebut, skuad Warga Kota yang dikendalikan oleh Bojan Hodak merehatkan beberapa pemain utama dengan memberi kepercayaan kepada pemain tempatan seperti Fakrul Aiman Sidid dan Muhd. Haqimi Azim Rosli untuk memacu jentera serangan.
Pasukan tuan rumah pula membariskan kesebelasan terbaik dengan beberapa pemain import utama seperti Manuel Hidalgo dan Steven Rodriguez diletakkan dalam senarai utama.
Namun, kedua-dua pasukan memulakan aksi dengan hambar apabila beberapa percubaan yang dilakukan gagal menepati sasaran
KL City berjaya memecah kebuntuan apabila Haqimi bijak menyudahkan peluang dengan merembat gol pembukaan selepas menerima hantaran Ryan Lambert pada minit ke-31.
Bersambung pada babak kedua, Sri Pahang memperkemaskan jentera serangan dan peluang terbaik hadir menerusi tandukan Rodriguez tetapi berjaya diselamatkan penjaga gol, Kevin Ray Mendoza.

Nasib skuad Tok Gajah bertambah malang dengan KL City meledak gol kedua menerusi jaringan Zhafri Yahyah hasil serangan balas pantas menarik pada minit ke-72 dengan kedudukan 2-0 kekal sehingga tamat perlawanan.
Keputusan tersebut menyaksikan KL City kini mengutip 25 mata dengan menduduki tangga kelima Liga Super manakala Sri Pahang yang dikendalikan oleh Datuk Dollah Salleh kekal dengan 21 mata di kedudukan ketujuh. – KOSMO ONLINE


Dominasi Verstappen makin sukar digugat
11 September 2022, 11:25 pm
MONZA – Sekalipun terpaksa menamatkan perlumbaan di belakang kereta keselamatan, pelumba Red Bull, Max Verstappen terus mengukuhkan kedudukkan keseluruhan apabila menjuarai perlumbaan Grand Prix Itali, sebentar tadi.
Dalam perlumbaan 53 pusingan itu, Verstappen menamatkan aksi dengan catatan 1 jam 20 minit 27.511 saat, menafikan hasrat Charles Leclerc untuk memastikan Ferrari mengungguli saingan di laman sendiri.
Walaupun memulakan perlumbaan di petak ketujuh, Verstappen langsung tidak menoleh ke belakang, meluncur laju untuk meninggalkan Leclerc 2.446s di belakang.
Ia menjadi kemenangan kelima berturut-turut Verstappen dan kali ke-11 daripada 16 perlumbaan setakat ini sekali gus makin menghampiri kejuaraan dunia buat kali kedua.
Verstappen yang kini mengumpul 335 mata keseluruhan miliki kelebihan 116 mata berbanding Leclerc di tempat kedua. – AGENSI


Lelaki lari panjat dinding tikus masuk bilik air
Oleh KOSMO!

11 September 2022, 8:30 pm
JAKARTA – Sebuah klip video tular di media sosial Indonesia memaparkan aksi seorang lelaki yang nekad memanjat dinding selepas melihat seekor tikus di dalam bilik air, lapor laman berita Suara.com.
Video itu dimuat naik dalam akaun Instagram @memomedsos.
Lelaki itu merakam seekor tikus yang sedang berkeliaran di dalam bilik air ketika dia sedang menggunakannya.
Dia beberapa kali menyiram tikus itu menggunakan air untuk menghalaunya, tetapi ia masih terperangkap di dalam bilik air tersebut.
Kamera kemudian memaparkan wajah lelaki itu yang menggantung tuala pada lehernya. Dia meminta bantuan untuk menyelamatkan diri.
Video tersebut mendapat perhatian netizen di ruangan komen.

“Pegang lalu tenggelamkan ke dalam lubang tandas,” kata seorang netizen.
“Perkara yang sama berlaku kepada saya dua hari lalu. Terus mahir dalam bidang akrobatik hanya kerana seekor tikus masuk alam bilik air,” komen netizen lain. – AGENSI


Isu konsert artis antarabangsa: “Jangan sia-siakan masa” – Prof. Muhaya
11 September 2022, 7:11 pm
PETALING JAYA – “Saya pun suka berhibur, tetapi saya berhibur dengan suami. Saya menyanyi di rumah sahaja”.
Itu respons oleh pakar motivasi, Datuk Prof. Dr. Muhaya Mohamad tentang isu kebanjiran konsert artis antarabangsa di Malaysia sehingga dikatakan menjadi sebab penularan budaya hedonisme (kehidupan yang mementingkan keseronokan).
Ujar Muhaya, dia tidak bersetuju terhadap apa jua acara yang tidak mendapat keredaan daripada Allah SWT.
“Apa-apa yang Allah tidak reda, saya tak setuju. Salah satu tanda Allah SWT sayangkan seseorang apabila dia (umat) tidak menghabiskan masa dengan perkara yang sia-sia.
“Perkara yang sia-sia itu ialah perbuatan yang tidak memberatkan timbangan di padang Mahsyar nanti. Malaikat sentiasa mencatat perbuatan kita.
“Sebelum buat sesuatu perkara, kita harus fikirkan lima pilihan iaitu iman atau nafsu, syurga atau neraka, taat atau maksiat, dosa atau pahala dan Allah reda atau Allah murka,” katanya.

Ujarnya lagi, jika seseorang bertanyakan kepadanya tentang penganjuran konsert artis luar negara di Malaysia, Muhaya menyarankan masyarakat supaya meletakkan dahulu lima perkara yang disebutkan tadi sebelum membuat sesuatu keputusan.
Bagaimanapun, Muhaya menjelaskan dia tidak berniat untuk menghukum atau menghakimi sesiapa dan hanya memberikan pendapat atas pandangannya secara peribadi.
“Berkenaan dengan hukum, saya tidak mahu komen apa-apa. Saya serahkan pada mereka yang lebih arif,” katanya.
Dalam pada itu, Muhaya yang ditemui ketika Seminar Transformasi Prof. Muhaya Circle (PMC) 2022 ‘Zero Stress Living’ baru-baru ini mendedahkan ramai individu yang terkesan terutama daripada sudut emosi dan perasaan selepas pandemik Covid-19 melanda di seluruh dunia.
Dalam program tersebut, Muhaya menjawab dan mencari solusi bersama peserta-peserta yang hadir untuk menangani masalah tersebut.
“Program PMC ini berdasarkan 41 tahun pengalaman saya bertemu dengan pelbagai lapisan manusia. Alhamdulillah program ini telah membantu lebih 11,000 orang yang sebelum ini mengakui ‘telah mati’ dalam kehidupan.
“Semua yang hadir mahu menjadi lebih positif. Menerusi seminar ‘Zero Stress Living’, peserta akan mengenal pasti sumber stres, apa kesannya dan solusi asas untuk mereka keluar daripada belenggu stres.
“Pada kali ini lebih 500 orang yang menyertai PMC yang pertama kali diadakan secara bersemuka. Semua yang hadir mahu hidup dengan transformasi positif dan menjadikan ‘pencinta tanpa syarat’ sebagai modus operandi kehidupan,” katanya lagi.
Dalam program tersebut, turut dihadiri beberapa selebriti terkenal tanah air seperti Datin Lisa Surihani, Tya Arifin, Hafiz Hamidun, Mia Ahmad, Wany Hasrita dan Amira Othman. – KOSMO! ONLINE


Tahanan kes dadah ditemui mati mengejut dalam lokap
Oleh AZMI NORDIN

11 September 2022, 11:05 pm
KUALA LUMPUR – Seorang tahanan lelaki yang tidak sedarkan diri dipercayai mati mengejut setelah tiga bulan berada di dalam sel Lokap Berpusat Shah Alam, Selangor, pagi tadi.
Ketua Komunikasi Korporat, Polis Diraja Malaysia (PDRM), Asisten Komisioner Skandaguru Anandan berkata, pada 29 Julai lalu, tahanan tersebut ditangkap dibawah Seksyen 6(1) Akta Dadah Berbahaya (ADB) 1952 dan Langkah-Langkah Pencegahan Khas (LLPK) 1985.
“Suspek ditempatkan di Lokap Berpusat Shah Alam sementara siasatan dijalankan.
“Sekitar pukul 4.59 pagi tadi, suspek dijumpai dalam keadaan terbaring dan tidak sedarkan diri. Pihak hospital telah dihubungi untuk dapatkan rawatan awal,” katanya dalam kenyataan baru-baru ini.
Menurutnya, sekitar pukul 5.20 pagi, pegawai perubatan telah mengesahkan kematian tahanan tersebut di Hospital Shah Alam, Selangor.
“Suspek dibawa ke Hospital Tengku Ampuan Rahimah, Klang, Selangor pada hari yang sama bagi tujuan bedah siasat untuk mengetahui punca kematian,” ujarnya.

Setakat ini kes diklasifikasikan sebagai kematian mengejut dan unit siasatan jenayah dan polis akan menjalankan siasatan berkaitan kes tersebut. – KOSMO! ONLINE


Helikopter hilang: Operasi tertumpu di Hutan Simpan Chikus
Oleh ASLIZA MUSA dan MOHAMAD HAFIZI MOHD SAID

11 September 2022, 9:50 pm
TAPAH – Operasi mengesan helikopter jenis Eurocopter EC120B yang dilaporkan hilang setelah terputus hubungan dengan Pusat Kawalan Trafik Udara Kuala Lumpur (KLATCC) tengah hari tadi akan ditumpukan kepada pencarian di Hutan Simpan Chikus.
Ketua Polis Perak, Datuk Mohd. Yusri Hassan Basri berkata, kawasan tersebut merupakan kali terakhir juruterbang menghubungi pusat kawalan.
Katanya, operasi mencari dan menyelamat (SAR) yang disambung esok itu akan menggunakan kaedah pencarian di udara dan darat.
“Disebabkan faktor cuaca dan masa yang tidak mengizinkan petang ini, kita akan sambung SAR pada pukul 8 pagi esok.
“Kita akan beri tumpuan pada koordinat di Hutan Simpan Chikus dan kawasan berdasarkan maklumat orang ramai di Kampung Kenangan,” katanya pada sidang akhbar di Balai Polis Bidor di sini sebentar tadi.
Mohd. Yusri memberitahu, bunyi kuat helikopter terbang rendah dijadikan sebagai petunjuk pertama bagi mengesan pesawat dan mangsa.

Katanya, maklumat diterima daripada orang awam pada pukul 5.40 petang yang memaklumkan terdengar bunyi kuat helikopter terbang rendah di kawasan belakang rumah di Kampung Kenangan, Jalan Bidor-Teluk Intan.
“Helikopter pendaftaran N409HH berwarna hitam milik syarikat swasta itu melibatkan seorang juruterbang tanpa penumpang. Setakat ini, identiti juruterbang itu masih belum dikenal pasti,” katanya.
Tambah beliau, seramai 11 pegawai dan 80 anggota membabitkan polis, Pasukan Gerakan Am (PGA), Unit Udara, Bomba dan Jabatan Perhutanan Negeri digerakkan dalam operasi itu.
Media sebelum ini melaporkan, sebuah helikopter jenis Eurocopter EC120B, pendaftaran N409HH dikendalikan Heli Outpost Sdn Bhd. gagal dihubungi oleh KLATCC pukul 12.16 tengah hari tadi.
Helikopter dengan seorang juruterbang itu berlepas dari Lapangan Terbang Sultan Abdul Aziz Shah, Subang, Selangor pada pukul 11.37 pagi untuk penerbangan persendirian dan dijadualkan untuk mendarat pada pukul 12.37 tengah hari di Lapangan Terbang Sultan Azlan Shah, Ipoh. – KOSMO! ONLINE


KKR siap siaga hadapi risiko banjir
Oleh SITI NUR MAS ERAH AMRAN

11 September 2022, 5:16 pm
SEBERANG PERAI – Kementerian Kerja Raya (KKR) bersedia berdepan kemungkinan berlaku bencana banjir susulan ramalan cuaca oleh Jabatan Meteorologi Malaysia (MetMalaysia) akan mengalami hujan lebat berterusan mulai November depan.
Menteri Kanan Kerja Raya, Datuk Seri Fadillah Yusof berkata, kementerian bersiap siaga bagi memastikan infrastruktur dan laluan dapat digunakan dengan lancar semasa berlaku sebarang kecemasan.
“Kita mahu menjaga infrastruktur yang ada dan pastikan perhubungan tidak terputus khususnya apabila berlaku banjir besar, ada laluan yang boleh dilalui pasukan kecemasan serta penyelamat yang ingin menghulurkan bantuan.
“Apabila ada tanda-tanda (banjir), kita akan wujudkan Bilik Gerakan Bencana di peringkat ibu pejabat yang akan mula beroperasi.
“Peringkat daerah pun akan ada BGB dan kita akan pantau bentuk bantuan yang boleh diberikan di samping memastikan maklumat mengenai jalan terkesan akan sentiasa dikemaskini,” katanya selepas merasmikan perasmian projek membina jalan dari dua lorong kepada empat lorong di Permatang Pak Elong, Kepala Batas, di sini hari ini.
Mengulas lanjut, beliau memberitahu, kenderaan dan bantuan yang diperlukan pasukan di peringkat daerah dan negeri turut akan disediakan mengikut situasi.

“Oleh sebab itu, di peringkat kita, kita sudah ada SOP iaitu bila berlaku sahaja kita dapat boleh terus hulurkan bantuan,” jelasnya.
Terdahulu, MetMalaysia menjangkakan cuaca yang dialami bakal memberi impak lebih signifikan kerana Monsun Timur Laut yang aktif pada tempoh itu, di mana risiko berlaku hujan lebat berterusan dan banjir berskala besar adalah tinggi. – KOSMO! ONLINE


Pelajar cemerlang dipaksa kahwin, dapat suami suka menghina
Oleh KOSMO!

11 September 2022, 6:48 pm
PETALING JAYA – Dipaksa kahwin dengan pilihan ibu bapa sehingga dia terpaksa berkorban untuk berhenti belajar, semata-mata mahu mengikut kata orang tuanya.
Apabila sudah menjadi isteri orang, lain pula kisah hidupnya apabila setiap hari suami suka menghina serta menafikan sebahagian haknya dalam rumah tangga.
Itu kisah hidup dihadapi seorang isteri dikongsikan oleh Perunding Psikologi Keluarga dan Guaman Syarie, Suzana Ghazali berhubung masalah wanita tersebut yang terpaksa melupakan cita-cita demi hajat ibu bapanya.
“Dia pelajar cemerlang, berjaya memperolehi 8A dalam Sijil Pelajaran Malaysia (SPM). Sewaktu semester pertama di matrikulasi sebuah institusi pengajian tinggi awam (IPTA), dia mendapat Purata Nilai Gred Kumulatif (CGPA) 3.77.
“Atas arahan ibu bapa, dia berhenti belajar kerana perlu berkahwin dengan jejaka pilihan mereka.
“Hampir tiga tahun berkahwin, dia sentiasa ditemani air mata kerana suami suka caci maki dan menafikan sebahagian haknya sebagai isteri dalam perkahwinan,” katanya pada hantaran di laman Facebook.

Suzana berkata, wanita itu turut memaklumkan masalah dihadapi kepada ibu bapa namun, mereka menyuruhnya menuntut cerai tanpa usaha menyelamatkan rumah tangganya terlebih dahulu.
“Dia bingung dan tertekan. Dia sudah korbankan cita-citanya demi hajat ibu bapa. Apakah dia perlu korbankan pula rumah tangganya sebegitu sahaja?,” katanya.
Sementara itu, ujar Suzana, kisah tersebut dikongsikan sebagai panduan kepada ibu bapa supaya tidak terlalu mudah menentukan hala tuju masa depan anak tanpa memikirkan masa depan mereka. – KOSMO! ONLINE


Cuaca buruk di 6 negeri petang ini
Oleh KOSMO!

11 September 2022, 5:24 pm
PETALING JAYA – Hujan lebat berserta ribut petir dan angin kencang dilaporkan berpotensi tinggi melanda empat negeri di Semenanjung serta Sarawak dan Sabah pada petang ini sehingga pukul 7 malam.
Menerusi laporan yang dikeluarkan Jabatan Meteorologi Malaysia (MetMalaysia), cuaca buruk itu dijangka berlaku di negeri Perak melibatkan kawasan Kuala Kangsar, Kinta dan Kampar.
“Termasuk juga Kelantan di Gua Musang manakala Pahang di Tanah Tinggi Cameron, Lipis, Raub, Temerloh, Maran, Kuantan, Bera, Pekan dan Rompin.
“Diikuti dengan Johor di Segamat, Muar, Batu Pahat, Kluang, Mersing, Kulai dan Kota Tinggi serta Sarawak di Sarikei, Sibu, Mukah dan Kapit. Sabah pula melibatkan Pantai Barat, Sandakan dan Kudat,” katanya dalam kenyataan baru-baru ini.
Dalam kenyataan sama, MetMalaysia menyatakan terdapat tanda-tanda menunjukkan ribut petir dengan intensiti hujan melebihi 20 mm/jam dijangka berlaku melebihi sejam – KOSMO! ONLINE


Kuwait catat kadar perceraian tertinggi
Oleh KOSMO!

11 September 2022, 5:30 pm
BEIRUT, Lebanon – Satu kajian terbaharu oleh Pusat Sokongan Maklumat dan Keputusan Kabinet Mesir mendapati bahawa Kuwait, Mesir, Jordan dan Qatar adalah negara Arab yang mempunyai kadar perceraian tertinggi, lapor akhbar Arab News semalam.
Di Kuwait, 48 peratus daripada semua perkahwinan berakhir dengan perceraian dan diikuti dengan 40 peratus di Mesir, 37.2 peratus di Qatar serta 34 peratus masing-masing bagi Emiriyah Arab Bersatu (UAE) dan Lebanon.
“Dalam sebilangan hari, kami mempunyai sehingga 16 kes perceraian di mahkamah ini sahaja.
“Kadar perceraian yang semakin meningkat adalah fenomena yang tidak pernah dilihat sebelum ini, walaupun kami tidak memihak kepada perceraian dan menumpukan kepada perdamaian,” kata seorang hakim syariah di mahkamah agama Beirut, Sheikh Wassim Yousef Al-Falah.
Selain itu, pakar percaya bahawa trend tersebut didorong oleh gabungan faktor tekanan ekonomi, norma masyarakat yang berkembang, pembaharuan undang-undang dan perubahan peranan wanita.
“Wanita tidak lagi merasakan bahawa mereka memerlukan lelaki. Ramai isteri berdiri di hadapan mahkamah untuk menolak sebarang penyelesaian dengan suami kerana merasakan mampu berdikari dan tidak mahu lelaki mengawal kehidupan mereka,” kata Sheikh Wassim.

Kebanyakan sejarah terutamanya dalam kalangan budaya yang lebih konservatif di negara-negara Arab, posisi wanita dianggap sebagai berada di rumah untuk menguruskan keperluan keluarga, manakala lelaki perlu belajar dan bekerja.
Apabila negara-negara Arab memodenkan ekonomi dan memperbaharui sistem perundangan, wanita menjadi lebih berdikari, melanjutkan pelajaran ke peringkat lebih tinggi, maju dalam kerjaya dan memilih untuk berkahwin dan mempunyai anak di kemudian hari.
Akibatnya, wanita Arab telah mengembangkan kesedaran yang lebih mendalam tentang hak sivil, cita-cita peribadi dan maruah diri mereka. Mereka enggan bertolak ansur dengan keganasan rumah tangga dan mampu menyara diri sendiri dari segi kewangan. – Agensi


Lelaki meninggal dunia ketika mendaki Bukit Haji Yusuf
Oleh OTHMAN YAHAYA

11 September 2022, 5:36 pm
SUNGAI PETANI – Seorang lelaki meninggal dunia ketika melakukan aktiviti mendaki Bukit Haji Yusuf di Kampung Berapit, Tikam Batu dekat sini pada pagi tadi.
Mangsa, Azlan Ahmad yang berusia 45 tahun disahkan meninggal dunia di lokasi kejadian selepas ditemui dalam keadaan tidak sedarkan diri oleh seorang pendaki.
Ketua Polis Daerah Kuala Muda, Asisten Komisioner Zaidy Che Hassan berkata, pihaknya menerima panggilan berhubung kejadian pada pukul 11 pagi tadi.
Katanya, mangsa yang merupakan pekerja Penang Port dan tinggal di Kampung Alor Bemban, Tikam Batu melakukan aktiviti tersebut berseorangan pada pukul 7 pagi tadi.
“Seorang pendaki yang sedang menuruni bukit tersebut kemudian ternampak mangsa dalam keadaan duduk dan kepenatan sambil memegang dadanya.
“Pendaki terbabit terus turun ke kaki bukit untuk meminta bantuan rakan pendaki lain dan sebaik kembali semula ke lokasi, mangsa didapati telah terbaring tidak sedarkan diri,” katanya di sini hari ini.

Menurutnya, saksi kemudian menghubungi ambulans dan mangsa disahkan telah meninggal dunia oleh pegawai perubatan Kementerian Kesihatan (KKM) yang tiba di lokasi kejadian.
“Mayat mangsa dihantar ke Hospital Sultan Abdul Halim (HSAH) dan keputusan hasil ujian saringan mendapati lelaki terbabit positif Covid-19,” ujarnya.
Tambahnya, semakan awal dengan adik mangsa mendapati lelaki itu tidak mempunyai masalah kesihatan penyakit kronik walaupun pernah disahkan sebagai positif Covid-19 sebelum ini. – KOSMO! ONLINE


Tiga beranak maut nahas tiga kenderaan
Oleh FARAHWAHIDA AHMAD

11 September 2022, 5:06 pm
TANGKAK – Seorang ibu menemui ajal bersama anak serta cucunya dalam satu kemalangan membabitkan tiga kenderaan di Kilometer 44.5 Jalan Muar-Segamat di sini, semalam.
Ketua Operasi Balai Bomba dan Penyelamat (BBP) Tangkak, Pegawai Bomba Kanan II (PBK) K Kumar berkata, pihaknya menerima panggilan kecemasan berhubung kejadian itu pada pukul 3.19 petang.
Kaanya, seramai 15 anggota dari BBP Tangkak dan BBP Segamat dengan satu jentera Fire Rescue Tender (FRT) serta satu Unit Bantuan Perkhidmatan Kecemasan (EMRS) dikejarkan ke lokasi kejadian.
“Kemalangan membabitkan dua Perodua Myvi dan sebuah kenderaan utilliti sukan (SUV) Mazda CX5 serta seramai enam orang mangsa.
“Terdapat empat mangsa dalam Perodua Myvi dengan nombor pendaftaran Wilayah Persekutuan dengan dua daripada mangsa Siti Fatimah Ladri, 71, dan Nor Haliza Hamzah, 36, tersepit di tempat duduk,” katanya dalam kenyataan di sini, hari ini.
Menurut Kumar, pihak bomba mengeluarkan dua mangsa terbabit dengan menggunakan peralatan khas sebelum disahkan meninggal dunia di tempat kejadian oleh pegawai perubatan.

“Kedua-duanya mempunyai pertalian darah ibu dan anak serta telah diserahkan kepada pihak polis,” ujarnya.
Selain itu, dua lagi mangsa di dalam Perodua Myvi berkenaan, Harunarashid Ghazali, 34, dan anak lelakinya, Aarish Ammar, 2, yang merupakan suami dan anak kepada Nor Haliza Hamzah cedera dan dihantar ke Hospital Tangkak di sini.
Kumar berkata, pemandu sebuah lagi Perodua Myvi dengan nombor pendaftaran Johor, Khoo Ling Wei, 26, dan pemandu Mazda CX5, Muhammad Loqman, 26, terselamat.
Sementara itu, Ketua Polis Daerah Tangkak, Superintendan Mohd. Fadhil Minhat berkata, siasatan awal mendapati kenderaan Myvi berwarna gelap dinaiki mangsa maut dirempuh dari arah bertentangan oleh dua kenderaan tersebut.
“Dua mangsa disahkan meninggal dunia di lokasi kejadian manakala kanak-kanak lelaki berusia lingkungan dua tahun yang parah telah dibawa ke Hospital Daerah Tangkak (HDT) untuk rawatan lanjut.
“Malangnya mangsa meninggal dunia pada pukul 5 petang semalam yang merupakan anak dan cucu kepada mangsa maut di tempat kejadian.
“Siasatan masih diteruskan dan keterangan mangsa lainnya sedang dikemaskini. Kes disiasat mengikut Seksyen 41 (1) Akta Pengangkutan Jalan (APJ) 1987,” katanya. – KOSMO! ONLINE


Lelaki lucu lebih bahagia
Oleh KOSMO!

11 September 2022, 6:30 pm
WARSAW, Poland – Satu kajian baharu mendedahkan bahawa lelaki akan lebih bahagia dalam sesebuah perhubungan jika mereka dianggap kelakar oleh pasangan, lapor akhbar New York Post.
Kajian bertajuk ‘Adakah Mereka Sesuai Bersama Seperti Joker dan Harley Quinn?’ itu cuba memahami bagaimana humor dikaitkan dengan hubungan jangka panjang.
“Orang ramai menghargai sifat humor yang baik pada pasangan atau bakal pasangan mereka,” tulis penyelidik dari Universiti Silesia di Katowice, Poland.
Sekumpulan 149 pasangan heteroseksual yang telah bersama selama purata tujuh tahun telah ditinjau mengenai aspek komedi hubungan mereka termasuk kekerapan pasangan bergurau antara satu sama lain dan berapa kerap mereka berasakan pasangan lebih kelakar.
Penyelidik mendapati bahawa dalam hubungan jangka panjang, lelaki lebih banyak berjenaka daripada wanita dan menganggap lawak mereka lebih lucu.
Lelaki juga menggunakan gaya jenaka yang lebih agresif dalam usaha meletakkan diri mereka di tahap lebih tinggi berbanding wanita.

Walau bagaimanapun, kedua-dua lelaki dan wanita sering menggunakan jenaka yang ‘menghina’ diri sendiri.
Kajian itu membuktikan, cara mudah untuk menggembirakan lelaki anda adalah dengan membiarkan dia berfikir jenakanya lebih baik daripada anda, demikian kesimpulan yang diambil oleh penyelidik.
“Keputusan menunjukkan bahawa lelaki lebih mudah menyesuaikan diri dengan wanita yang menghargai jenaka pasangan mereka, ” tulis para penyelidik dalam kajian itu. – Agensi


Peminat mahu ‘satukan’ Sherry Alhadad, Imran Ajmain
Oleh SAIRUL ZAMRI MISRANI

11 September 2022, 6:58 pm
PETALING JAYA – Gara-gara memuji kelunakan vokal penyanyi, Imran Ajmain, pengacara dan juga pelawak terkenal Sherry Alhadad mahu dijodohkan oleh peminatnya dengan lelaki asal Singapura itu.
Menerusi satu hantaran yang dimuat naik dalam Instagram miliknya, Sherry, 37, telah merakam video sewaktu Imran menyampaikan lagunya berjudul Seriu Tahun ketika membuat persembahan di majlis resepsi pelakon, Sharifah Amani pada malam tadi.
“Imran Ajmain, kenapa sedap sangat? Khas untuk pengantin Sharifah Amani dan Faris (suaminya),” tulis Sherry.
Dalam hantaran itu juga, pengacara program realiti Bis Stage itu juga memberitahu dirinya turut berasa kesunyian memandangkan rakan baiknya itu sudah pun mendirikan rumah tangga.
“Arghhh! Aku sunyilah dia (Amani) dah kahwin,” katanya sambil membuat riak wajah kesyahduan.
Penyanyi berusia 41 tahun itu kemudiannya dilihat membalas hantaran tersebut dengan meninggalkan komen memuji penampilan dan kecantikan Sherry pada majlis resepsi tersebut.

“Sherry, terima kasih banyak-banyak. Awak sangat cantik semalam,” puji Imran.
Komen Imran itu sekali gus menarik perhatian bukan sahaja netizen, bahkan dalam kalangan rakan artis apabila mahu melihat Sherry dan Imraj disatukan sebagai pasangan memandangkan kedua-duanya masih belum mendirikan rumah tangga.
“Masing-masing solokan? Eh! Bau nasi minyak. Eh salah, bunyi kompang,” usik pelakon Yana Samsudin.
“Imran pun solo. Macam mana? Bagai pinang dibelah dua. Nanti tiap-tiap malam dia dodoikan Sherry tidur. Seronoknya balik kerja penat-penat ada orang dodoikan,” kata seorang peminatnya.
“Apa lagi kak Sherry. Ayuh!” ujar seorang pengguna Instagram.
Sekadar info, Sherry ketika ditemu bual Kosmo! Online baru-baru ini mengakui hatinya masih ‘lompong’ daripada ditakluki mana-mana lelaki kerana terlalu sibuk dengan kerjaya berbanding meluangkan masa memikirkan soal cinta.
Namun, jauh di sudut hatinya, sebagai wanita Sherry tetap berharap dipertemukan jodoh dengan seseorang yang boleh menerima baik dan buruk dirinya. – KOSMO! ONLINE


GiatMARA lahir lebih 40 jutawan
Oleh AZIZAH SHAFIEI

11 September 2022, 6:09 pm
BERA – Perdana Menteri, Datuk Seri Ismail Sabri Yaakob berkata, GiatMARA berjaya melahirkan lebih 40 jutawan dalam bidang keusahahawanan sejak penubuhan agensi itu 36 tahun lalu.
Beliau berkata, penubuhan GiatMARA yang menekankan pembelajaran kemahiran memberi banyak peluang kepada semua anak muda termasuk yang gagal melayakkan diri ke institusi pengajian tinggi (IPT).
“Sebanyak 80 peratus peserta yang mengambil kursus di GiatMARA telah mendapat pekerjaaan malah terlibat dalam bidang perniagaan.
“Maknanya, dari segi rekod GiatMARA ini, memang bagus kerana hasil dari GiatMARA itu, apabila mereka keluar, bukan saja mereka boleh bekerja tetapi boleh menjalankan perniagaan sendiri,” katanya ketika berucap pada program Moh Ngeteh & Walkabout Kampungku 1 MAHIR di Dewan Orang Ramai Kampung Kuala Triang di sini hari ini.
Kira-kira 1,000 penduduk di sekitar perkampungan Kuala Triang, Seberang Guai dan Kampung Imam Sulong menyertai program itu.
Menurutnya, Ismail Sabri, sejak GiatMARA ditubuhkan pada 1986, lebih 400,000 pelatih telah dilahirkan dan 80 peratus daripadanya telah berjaya dalam bidang yang diceburi.

“Saya harap, kedatangan GiatMARA melalui program di kawasan kampung itu akan diperbanyakkan lagi bagi mendekati komuniti setempat.
“Melalui penganjuran program seperti ini juga dapat memberikan maklumat berkaitan kursus disediakan GiatMARA, terutamanya kepada golongan muda,” ujarnya. -KOSMO! ONLINE


Helikopter hilang: Tiada panggilan kecemasan daripada juruterbang
Oleh MOHD. HUSNI MOHD. NOOR

11 September 2022, 6:34 pm
PUTRAJAYA – Pihak Berkuasa Penerbangan Awam Malaysia (CAAM) mengesahkan tiada panggilan kecemasan dibuat juruterbang helikopter yang dipercayai hilang tengah hari tadi.
Ketua Pegawai Eksekutifnya, Datuk Kapten Chester Voo berkata, sistem radar di Pusat Kawalan Trafik Udara Kuala Lumpur (KLATCC) telah merekodkan kehilangan ketinggian mendadak oleh helikopter terbabit.
“Pegawai kawalan trafik udara cuba menghubungi juruterbang walau bagaimanapun tiada panggilan kecemasan dibuat.
“Semakan daripada bacaan radar menunjukkan kehilangan ketinggian yang besar dalam masa kurang daripada 1 minit,” katanya menerusi kenyataan akhbar hari ini.
Katanya, Kuala Lumpur Aeronautical Rescue Coordination Centre (KLARCC) di KLATCC telah segera diaktifkan untuk menentukan lokasi helikopter itu.
Chester berkata, helikopter Tentera Udara Diraja Malaysia (TUDM) dan Polis Diraja Malaysia (PDRM) kini berada di lokasi terakhir yang diketahui untuk menjalankan usaha mencari dan menyelamat (SAR).

Sebelum ini, sebuah helikopter jenis Eurocopter EC120B, pendaftaran N409HH dikendalikan Heli Outpost Sdn Bhd.gagal dihubungi oleh KLATCC pukul 12:16 tengah hari tadi.
Helikopter dengan seorang juruterbang itu berlepas dari Lapangan Terbang Sultan Abdul Aziz Shah, Subang, Selangor pada 11:37 pagi untuk penerbangan persendirian dan dijadualkan untuk mendarat pada 12:37 tengah hari di Lapangan Terbang Sultan Azlan Shah, Ipoh, Perak.
Terdahulu, Menteri Pengangkutan, Datuk Seri Wee Ka Siong berkata, lokasi sebenar helikopter itu hilang masih belum disahkan, namun berdasarkan laporan awal ia terputus hubungan ketika melewati hutan di sekitar Bidor, Perak. -KOSMO! ONLINE


Helikopter dikhuatiri hilang di hutan Bidor
Oleh MOHAMAD HAFIZI BIN MOHD SAID

11 September 2022, 4:23 pm
IPOH – Pihak Berkuasa Penerbangan Awam Malaysia (CAAM) mengesahkan sebuah helikopter jenis Eurocopter telah terputus hubungan dengan Pusat Kawalan Trafik Udara di Kuala Lumpur pada pukul 12.16 tengah hari tadi.
Menteri Pengangkutan, Datuk Seri Wee Ka Siong berkata, helikopter berkenaan dilaporkan berlepas dari Lapangan Terbang Sultan Abdul Aziz, Subang pada pukul 11.37 pagi sebelum terputus hubungan 39 minit kemudian dengan menara kawalan udara.
Menurut Ka Siong helikopter milik syarikat swasta berkenaan dikhuatiri hilang di kawasan hutan berhampiran Bidor.
Berita penuh akan menyusul. – KOSMO! ONLINE


Perak sasar 7 juta pelancong akhir tahun ini
Oleh LIYANA RAMLI

11 September 2022, 4:46 pm
GOPENG – Kerajaan negeri dengan kerjasama Tourism Perak menyasarkan kehadiran tujuh juta pelancongan sehingga akhir tahun ini.
Pengerusi Jawatankuasa Perumahan, Kerajaan Tempatan Dan Pelancongan Negeri Perak, Datuk Nolee Ashilin Mohammed Radzi berkata, kenyataan yang dikeluarkan secara rawak oleh pihak perhotelan menunjukkan tempahan penginapan telah mencecah sebanyak 80 peratus.
“Peningkatan yang menggalakkan itu menunjukkan perkembangan yang baik berbanding fasa pandemik lalu yang hanya sekitar 40 peratus.
“Saya optimis untuk menyasarkan tujuh juta pelancong untuk tahun ini. Kita meletakkan 20 peratus lebih tinggi daripada sasaran asal supaya industri pelancongan negeri ini akan lebih produktif.
“Sekiranya tidak mencapai sasaran, pastinya kita telah berjaya mencapai sekurang-kurangnya enam juta pelancong,” katanya pada sidang akhbar sempena Majlis Menandatangani Memorandum Persefahaman (MoU) di antara Keretapi Tanah Melayu Berhad (KTMB) dengan The Treasure @ Taman Herba Gopeng di sini hari ini.
Menurutnya, perkembangan sektor pelancongan kini lebih cenderung kepada produk ekopelancongan.

“Ekopelancongan merupakan tarikan utama di negeri Perak kerana kita mempunyai banyak produk-produk pelancongan yang berkait rapat dengan alam semulajadi.
“Saya yakin produk-produk yang berprestij ini mampu menarik ramai pengunjung terutamanya pada musim cuti perayaan dan sekolah dan secara langsung membantu mencapaikan sasaran seperti yang diharapkan,” katanya. – KOSMO! ONLINE


[VIDEO] Kuala Kedah dinaiki air akibat fenomena air pasang besar
Oleh JAMLIAH ABDULLAH

11 September 2022, 4:26 pm
ALOR SETAR – Fenomena air pasang besar yang melanda Kuala Kedah hari ini mengakibatkan beberapa kawasan terletak berhampiran pesisir pantai dinaiki air.
Menurut Pegawai Pertahanan Awam Daerah Kota Setar, Kapten (PA) Norlizawati Ismail, turut terjejas adalah 30 rumah penduduk selain gerai di jeti Kota Marina, Jalan Tok Pasai dan Terminal Feri Kuala Kedah.
“Paras air menunjukkan peningkatan akibat daripada fenomena air pasang besar. Terdapat rumah penduduk dan gerai yang terjejas, namun keadaan masih terkawal.
“Bacaan paras air yang dicatatkan setakat pukul 1.22 tengah hari tadi adalah 2.95 meter dengan cuaca tiada angin dan hujan,” katanya di sini hari ini.
Jelas beliau, pemantauan terus dilakukan Angkatan Pertahanan Awam (APM) untuk memastikan penduduk dalam keadaan selamat.
Difahamkan fenomena air pasang di Kuala Kedah dan beberapa kawasan lain berdekatan laut dijangka berlarutan sehingga Ahad depan dengan catatan paras air paling tinggi adalah pada hari ini.

Pusat Hidrografi Nasional memaklumkan fenomena itu akibat pengaruh daya tarikan graviti bulan dan matahari. – KOSMO! ONLINE


Penunggang motosikal maut, gagal potong dua kereta
Oleh ABDUL RASHID ABDUL RAHMAN

11 September 2022, 3:53 pm
ROMPIN – Gara-gara gagal memotong dua buah kereta menyebabkan seorang penunggang motosikal maut selepas bertembung dengan sebuah pacuan empat roda di Kilometer 63 Jalan Ibam-Rompin di sini hari ini.
Ketua Polis Daerah Rompin, Deputi Superintendan Mohd. Azahari Mukhtar berkata, kejadian kira-kira pukul 7.15 pagi itu berlaku ketika mangsa Lokman Ahad Zulkeflin,27, dalam perjalanan dari arah Rompin ke Muadzam Shah.
“Apabila sampai di tempat kejadian mangsa yang menunggang motosikal jenis Yamaha Y15ZR memotong kereta jenis Proton Wira dan Nissan Almera sebelum berlanggar dengan kenderaan jenis Nissan Navara dari arah bertentangan.
“Pacuan empat roda berkenaan kemudian hilang kawasan dan mengheret motosikal seterusnya melanggar kereta jenis Nissan Almera dan Proton Saga di arah bertentangan,”katanya di sini hari ini.
Mayat mangsa yang maut dalam kejadian kemalangan melibatkan empat buah kenderaan di Kilometer 63 Jalan Ibam-Rompin di Rompin hari ini.
Ujarnya, penunggang motosikal meninggal dunia di tempat kejadian akibat kecederaan parah manakala pemandu kereta Nissan Almera patah kedua kaki dan pemandu
pacuan empat roda mengalami pendarahan di mulut.
Menurutnya mayat mangsa dihantar ke Hospital Rompin untuk bedah siasat dan kes disiasat mengikut Seksyen 41 (1) Akta Pengangkutan 1987. – KOSMO! ONLINE


Saravanan sedia pertahankan Parlimen Tapah
Oleh ASLIZA MUSA

11 September 2022, 3:45 pm
IPOH – Menteri Sumber Manusia, Datuk Seri M. Saravanan bersedia mempertahankan kerusi Parlimen Tapah pada Pilihan Raya Umum ke-15 (PRU-15) akan datang.
Saravanan yang juga Timbalan Presiden MIC berkata, beliau akur dan menerima sebarang keputusan sekiranya Pengerusi Barisan Nasional (BN), Datuk Seri Ahmad Zahid Hamidi memilihnya untuk kekal bertanding di Parlimen berkenaan.
“Selagi orang Tapah mahu saya kekal di sana, saya akan akur tapi itu pun atas persetujuan Pengerusi BN. Jika beliau mahu saya pertahankan Parlimen Tapah, saya akan pertahankan.
“(Buat masa ini) saya pun tidak tahu akan bertanding di mana. Selagi tidak dapat watikah, saya tidak boleh nyatakan di kerusi mana akan bertanding,” katanya pada sidang akhbar selepas menghadiri Konvensyen Rumah Ibadat Hindu Negeri Perak di Dewan Kuil Arulmigu Subramaniar Kallumalai di sini hari ini.
Kerusi Parlimen Tapah disandang Saravanan selama tiga penggal sejak 2008 selepas memenangi PRU-12 apabila menewaskan calon PKR, Tan Seng Toh dengan majoriti 3,020 undi.
Sementara itu ditanya mengenai cabaran Timbalan Pengerusi UMNO Johor, Datuk Nur Jazlan Mohamed untuk MIC bertanding di kerusi Parlimen Pulai, Saravanan berkata, tawaran itu telah ditolak oleh partinya.

Malah katanya, tindakan Nur Jazlan itu juga disifatkan tidak wajar kerana isu pembahagian kerusi bukan ditentukan mana-mana pihak sebaliknya Pengerusi BN.
“Presiden MIC, Tan Sri SA Vigneswaran sudah jawab yang kita tidak berminat (bertanding di Parlimen Pulai). Bagi saya, kita perlu ada kematangan politik sebab memberi kerusi untuk mana-mana calon adalah hak mutlak Pengerusi BN, bukan saya atau mana-mana pihak.
“Saya pelik ramai tidak faham, bukan kita sesuka hati beri kerusi. Itu adalah hak mutlak pengerusi dan dia yang akan tentukan siapa bertanding di mana,” ujarnya. – KOSMO! ONLINE


Trafik di Gua Musang perlahan, kenderaan menuju KL bertambah
Oleh AIMUNI TUAN LAH

11 September 2022, 4:10 pm
GUA MUSANG – Kenderaan yang melalui Jalan Gua Musang-Kuala Krai menghala ke Kuala Lumpur dilaporkan bergerak perlahan sejak pagi tadi.
Situasi di kawasan Rehat dan Rawat (R&R), Hentian Gua Musang di sini turut dipenuhi dengan orang ramai yang mengambil peluang untuk berhenti rehat sebelum meneruskan perjalanan ke destinasi masing-masing.
Seorang pengguna jalan raya, Nor Azira Rashid, 35, memaklumkan, kenderaan bergerak perlahan dari bandar Kuala Krai menuju ke Gua Musang.
Katanya, bagaimanapun, keadaan itu terkawal apabila tiada kemalangan berlaku sepanjang perjalanan.
“Saya sudah menjangka akan berlaku kesesakan kerana sesi persekolahan di Kuala Lumpur akan dibuka semula esok.
“Cuti selama seminggu ini dimanfaatkan sebaik mungkin oleh orang ramai terutamanya para pelajar untuk pulang ke kampung,” katanya.

Seorang guru, Siti Fatimah Sepeein, 33, pula berkata, pengangkutan bas menjadi pilihan untuknya pulang bercuti di kampung.
Katanya, dia membeli tiket pergi dan balik ke kampung lebih awal kerana bimbang kehabisan.
“Saya beli tiket bas seminggu sebelum cuti kerana bimbang tiket habis. Saya melihat ramai yang mengambil peluang untuk pulang ke kampung dan saya memilih untuk menggunakan pengangkutan awam bagi mengelak kesesakan.
“Saya bertolak pukul 9 pagi dari Tumpat dan sampai di Gua Musang pada pukul 2.30 petang. Kebiasaannya bas akan sampai di hentian ini kira-kira pukul 1 tengah hari,” katanya. – KOSMO! ONLINE


KKM syor majikan tambah satu cuti khas bagi saringan kesihatan pekerja
Oleh NOR AINNA HAMZAH

11 September 2022, 4:05 pm
REMBAU – Kementerian Kesihatan (KKM) mengesyorkan kepada majikan untuk menambah satu hari cuti buat pekerja mereka khas bagi menjalani saringan kesihatan.
Menteri Kesihatan, Khairy Jamaluddin berkata, tambahan cuti berkenaan bagi memastikan pekerja dapat menjalani saringan kesihatan yang kebiasaannya dilaksanakan setahun sekali sahaja.
Menurutnya, ada kalanya pekerja terpaksa mengambil cuti lebih dari jumlah yang dibenarkan bagi tujuan menjalani saringan kesihatan.
“Majikan bagi cuti satu hari setahun kepada pekerja mereka supaya buat saringan kesihatan… kalau tidak mereka mungkin tak ada masa… waktu bekerja tak boleh pergi. Hari minggu sibuk dengan anak-anak dan keluarga dan akhirnya mereka tak dapat buat saringan kesihatan.
“Baru-baru ini, saya dah minta Kementerian Kewangan (MOF) melihat kepada apa peraturan yang boleh kita buat supaya majikan di Malaysia ini dapat mengambil cuti saringan kesihatan, satu hari setiap tahun kepada pekerja mereka,” katanya.
Beliau berkata demikian dalam sidang akhbar selepas merasmikan Program [email protected] Rembau anjuran Jabatan Penerangan Negeri Sembilan di Balairaya Kampung Seri Kendong, di sini, tadi.

Mengulas lanjut, Khairy berkata, tambahan cuti sehari buat pekerja itu akan diperbincangkan dalam Belanjawan 2023 memandangkan langkah tersebut akan memberi kesan kepada majikan.
Untuk rekod, Julai lalu Khairy dilaporkan berkata kesedaran rakyat mengenai kepentingan saringan kesihatan masih lagi rendah.
Menurut beliau, 53 peratus rakyat Malaysia tidak saring kesihatan sejak setahun lalu. – KOSMO! ONLINE


Ikhram Juhari tayang badan hanya untuk kerja
Oleh HARYATI KARIM

11 September 2022, 5:03 pm
PETALING JAYA – Pelakon Ikhram Juhari sudah bersedia menerima sebarang kecaman atas keputusannya untuk menayang badan sasa dalam filem aksi ketenteraan Malbatt Misi Bakara.
Walhal sebelum ini, Ikhram, 30, yang sudah tujuh tahun bergelar pelakon dengan tegasnya membuat kenyataan enggan menayang tubuhnya terutama dalam platform media sosial.
“Memang benar, sebelum ini saya ada keluarkan kenyataan tidak mahu tayang badan, tetapi sekarang saya lakukannya (ketawa).
“Sebenarnya saya berfikir banyak kali juga sebelum memutuskan untuk tayang badan. Namun, saya hanya buat untuk filem sahaja, tidak dalam drama.
“Saya hanya tayang badan untuk kerja bukannya suka-suka. Setakat ini peminat memahami tujuan saya berbuat demikian adalah demi kerja, apa pun saya sudah bersedia andai dikecam selepas ini,” ujar Ikhram yang ditemui pada majlis sidang media pelancaran filem Malbatt Misi Bakara semalam.
Tambah Ikhram atau nama sebenarnya, Mohamad Noor Ikhram Juhari, babak tidak berbaju dalam filem aksi tersebut adalah satu keperluan selepas melihat kesesuaian keadaan dan skrip.

“Babak (tidak berbaju) itu memang perlu kerana keadaan cuaca yang panas. Saya melihat kesesuaian babak dan keadaan terlebih dahulu. Jika nak tahu lebih lanjut tontonlah filem ini tahun depan,” kata Ikhram.
Dalam pada itu, untuk menghidupkan watak dalam filem Malbaat Misi Bakara, Ikram sanggup menyeksa diri selama dua bulan lebih untuk membina badan dan berdiet demi kelihatan seperti seorang tentera yang sebenar.
“Rutin harian sebelum penggambaran bermula adalah bersenam di gimnasium, bersauna untuk membuang air di dalam badan dan berjemur 20 minit bahagian depan serta 20 minit bahagian belakang badan demi mendapat kulit yang gelap,” tutur Ikhram.
Komitmen Ikhram tidak terhenti di situ, malah dia turut menjaga pemakanan dengan ketat dan sanggup melabur sekitar RM200 sehari demi hidangan berkhasiat.
“Memang agak terseksa kerana saya hanya boleh mengambil protein dengan makan enam biji telur masak sebagai sarapan dan ikan tilapia rebus buat hidangan tengah hari selain buah-buahan.
“Selepas pukul enam petang, saya tidak akan makan. Saya tidak boleh mengambil karbohidrat kerana akan menjadikan perut buncit, sebab itu sebelum dan semasa penggambaran memang saya amat menjaga pemakanan.
“Rakan pelakon seperti Hairul Azreen dan Shaheizy Sam banyak memberi tunjuk ajar untuk mendapatkan badan yang sesuai dalam filem ini,” kongsi Ikhram lagi.
Bagi Ikhram, usaha dan komitmen yang diberikan bukan sahaja demi menyahut cabaran pengarahnya, Adrian Teh tetapi juga demi kepuasan dirinya sebagai pelakon.
“Adrian berseloroh jika pelakon berjaya dapatkan perut six pack akan diberi lebih masa di skrin. Saya tidak melihat perkara tersebut sebagai bahan gurauan sebaliknya satu cabaran.
“Peluang untuk terlibat dalam sebuah filem besar seperti ini bukan selalu hadir dan satu kerugian jika saya tidak berusaha untuk diri sendiri. Oleh itu, saya cuba buat yang terbaik,” tuturnya.
Filem Malbatt Misi Bakara yang diangkat daripada kisah benar perang saudara di Somalia pada tahun 1993 itu menjadi filem termahal dalam sejarah Malaysia apabila dibikin dengan kos berjumlah RM20 juta.
Selain Ikhram, bintang lain yang turut terlibat dalam filem yang bakal menemui penonton sekitar Ogos tahun hadapan adalah Shaheizy Sam, Hairul Azreen, Adlin Aman Ramlie, Bront Palare, Zahiril Adzim, Iedil Dzuhrie, Syazwan Zulkifly, Gambit Saifullah, Dafi Ismail Sabri, Safwan Nazri, Nafiez Zaidi, Taufiq Hanafi dan Theebaan G. – KOSMO! ONLINE.


Lebih 50,000 sukarelawan dilatih sebagai persiapan hadapi bencana
Oleh ROSMIZAN RESDI

11 September 2022, 3:38 pm
KOTA BHARU – Kerajaan sudah melatih lebih 50,000 sukarelawan di peringkat komuniti sebagai persediaan menghadapi sebarang kemungkinan berlakunya bencana dan kejadian kecemasan.
Menteri di Jabatan Perdana Menteri (Tugas-Tugas Khas), Datuk Dr. Abd. Latiff Ahmad berkata, kesemua sukarelawan itu dilengkapi dengan ilmu, kemahiran dan pengurusan sekiranya berlaku kecemasan.
“Penglibatan sukarelawan itu mampu membantu memudahkan penugasan anggota penyelamat sekiranya bencana berlaku.
“Dalam pada itu, kerajaan telah membuat persediaan daripada pelbagai sudut melibatkan kelengkapan logistik sedia ada yang akan digunakan untuk menghadapi bencana selain penambahan beberapa aset lain,” katanya selepas merasmikan Majlis Pecah Tanah Projek Pembinaan Pejabat Negeri Pertahanan Awam Negeri Kelantan di Tunjong di sini hari ini.
Mengulas lanjut, menurut Abd. Latiff, bagi menghadapi peralihan Monsun Timur Laut yang dijangka bermula pada pertengahan November depan, kerajaan sudah membuat persediaan lebih rapi daripada pelbagai aspek.
Katanya, segala cadangan dan persiapan akan dibincangkan dalam Mesyuarat Jawatankuasa Bencana Nasional yang dipengerusikan oleh Perdana Menteri, Datuk Seri Ismail Sabri Yaakob esok.

“Persediaan kali ini akan diuruskan melalui satu platform yang akan menghubungkan keseluruhan jabatan termasuk sukarelawan di peringkat komuniti.
“Kita bergerak secara bersama melalui satu ekosistem yang akan menguruskan persediaan dari awal bagi menghadapi sebarang kemungkinan,” ujarnya.
Tambahnya, penyaluran maklumat turut dibantu oleh Pusat Kawalan Operasi Bencana yang akan bertindak melaporkan secara terus dari lokasi kejadian. – KOSMO! ONLINE


Helikopter hilang: Eurocopter terputus hubungan
Oleh MOHAMAD HAFIZI BIN MOHD SAID

11 September 2022, 4:39 pm
IPOH – Pihak Berkuasa Penerbangan Awam Malaysia (CAAM) mengesahkan sebuah helikopter jenis Eurocopter telah terputus hubungan dengan Pusat Kawalan Trafik Udara di Kuala Lumpur pada pukul 12.16 tengah hari tadi.
Menteri Pengangkutan, Datuk Seri Wee Ka Siong berkata, helikopter berkenaan dilaporkan berlepas dari Lapangan Terbang Sultan Abdul Aziz, Subang pada pukul 11.37 pagi sebelum terputus hubungan 39 minit kemudian dengan menara kawalan udara.
“Saya baharu terima laporan insiden berkenaan pada pukul 1 tengah hari tadi di mana saya terima panggilan daripada Ketua Pegawai Eksekutif CAAM dan telah menghubungi beliau semula selepas itu bagi mendapatkan status terkini.
“CAAM dengan kerjasama PDRM Bidor telah mengaktifkan operasi mencari dan menyelamat (SAR) untuk mencari lokasi sebenar helikopter tersebut berdasarkan kepada prosesur yang telah ditetapkan dan satu kenyataan penuh akan dikeluarkan kelak oleh CAAM,” katanya kepada pemberita pada sidang akhbar selepas lawatan ke Stesen Keretapi Tanah Melayu Berhad (KTMB) Ipoh di sini hari ini.
Kawasan (bertanda) yang dikenal pasti sebagai lokasi terakhir pesawat berkenaan.

Menurut Ka Siong, helikopter milik syarikat swasta yang dipandu seorang juruterbang berkenaan sepatutnya mendarat di Lapangan Terbang Sultan Azlan Shah, Ipoh, pada pukul 12.37 tengah hari tadi namun terputus kawalan 21 minit sebelum itu.
Katanya, lokasi sebenar helikopter berkenaan hilang masih belum disahkan, namun berdasarkan laporan awal diterima ia terputus hubungan ketika melewati hutan di sekitar Bidor, Perak.

“Kalau ikut radar dia memang sudah ada di atas tanah, kita nak tahu, selagi belum dapat maka kita tidak boleh buat sebarang andaian dan satu laporan lengkap, dalam bentuk kenyataan akan dikeluarkan oleh CAAM.
“Kita akan lakukan usaha yang terbaik untuk kita lakukan kerja-kerja pencarian yang penting kita dapat kerjasama dengan pihak PDRM dan kita akan kerah semua pasukan agensi berkenaan untuk mencari helikopter tersebut,” katanya. – KOSMO! ONLINE


Pemandu lori maut, kenderaan dirempuh Toyota Hilux
Oleh WAT KAMAL ABAS

11 September 2022, 2:54 pm
BAGAN SERAI – Seorang lelaki maut setelah kereta dipandunya dirempuh sebuah pacuan empat roda ketika membuat pusingan U di Kilometer 116, Jalan Ipoh-Butterworth, Batu 8 dekat sini kira-kira pukul 8.55 malam semalam.
Ketua Polis Daerah Kerian, Superintendan Mazuki Mat berkata, mangsa, G. Sasitaran, 29, yang bekerja sebagai pemandu lori memandu kereta jenis Inokom Kappa dipercayai dalam perjalanan dari arah Bagan Serai menuju ke Parit Buntar.
“Sampai di tempat kejadian, mangsa telah membuat pusingan U untuk berpatah balik semula ke arah Bagan Serai.
“Bagaimanapun, sebuah Toyota Hilux yang dipandu oleh seorang lelaki berusia 57 tahun dari arah Parit Buntar ke Bagan Serai telah melanggar bahagian sebelah kiri kenderaan mangsa,” katanya dalam kenyataan hari ini.
Menurut Mazuki, impak perlanggaran itu menyebabkan kedua-dua buah kenderaan terjunam masuk ke dalam parit di bahu jalan sebelah kiri arah Bagan Serai.
“Mangsa mengalami kecederaan teruk di bahagian kepala dan disahkan maut di tempat kejadian oleh pegawai perubatan.

“Pemandu Hilux dan bapa mentuanya tidak mengalami sebarang kecederaan, manakala isteri dan anak lelakinya mendapat kecederaan ringan,” ujarnya.
Tambahnya, mayat mangsa telah dibawa ke bahagian Forensik Hospital Parit Buntar untuk bedah siasat dan kes disiasat dibawah Seksyen 41 (1) Akta Pengangkutan Jalan 1987. – KOSMO! ONLINE


RUU Berkaitan Sumbangan Politik dipersetujui secara prinsip
Oleh MOHD RIDZAUDDIN ROSLAN

11 September 2022, 3:27 pm
PUTRAJAYA – Rang Undang-Undang (RUU) Berkaitan Sumbangan Politik telah dipersetujui secara prinsip oleh Jemaah Menteri seterusnya dijangka dibentangkan pada Mesyuarat Ketiga di Dewan Rakyat Oktober depan.
Menteri di Jabatan Perdana Menteri, Datuk Seri Dr. Wan Junaidi Tuanku Jaafar berkata, persetujuan secara prinsip itu dibuat selepas beliau membentangkan skop dasar bagi RUU tersebut dalam Mesyuarat Jemaah Menteri pada 7 September lalu.
“Seterusnya akan menyusul dengan keputusan supaya RUU itu digubal dimana Pengawal Sumbangan Politik dijadikan sebuah entiti bebas bagi mengawal selia sumbangan politik di negara ini.
“Penggubalan RUU itu juga akan mengambil kira pandangan pihak-pihak berkepentingan termasuk parti politik melalui sesi libat urus yang diadakan,” katanya dalam kenyataan di sini tadi.
Dr. Wan Junaidi berkata, beliau akan menyusul pandangan Jemaah Menteri agar kerangka perundangan dicadangkan bagi RUU itu dapat dikemukakan kepada Jawatankuasa Teknikal Memorandum Persefahaman Transformasi dan Kestabilan Politik untuk diperhalusi sebelum dibentangkan.
“Justeru, RUU terbabit akan cuba dibentangkan pada Mesyuarat Ketiga,Penggal Kelima, Parlimen ke-14 di Dewan Rakyat kelak,” jelasnya.

Pada 19 Mei lalu, Mesyuarat Jawatankuasa Khas Kabinet Mengenai Anti-Rasuah (JKKMAR) bersetuju secara dasar dengan cadangan Pelaksanaan Dasar Penggubalan RUU Sumbangan Politik, namun ia perlu dibincangkan dengan ahli Kabinet sebelum sesi libat urus dengan parti-parti dilaksanakan.
RUU berkenaan dilihat penting kerana sehingga kini tiada undang-undang atau peraturan yang mengawal selia pembiayaan politik selain dapat mengelak risiko rasuah serta penyalahgunaan kuasa membabitkan ahli politik. – KOSMO! ONLINE


Pemimpin yang hebat, Raja Urhan nama anak Uyaina
Oleh SAIRUL ZAMRI MISRANI

11 September 2022, 3:35 pm
PETALING JAYA – Pasangan selebriti Uyaina Arshad dan Raja Syahiran sepakat menamakan anak sulung lelaki mereka sebagai Raja Urhan Raja Syahiran.
Pengacara yang popular menerusi program Wanita Hari Ini itu berkata, Urhan diambil daripada nama Sultan Empayar Uthmaniyyah yang kedua iaitu Sultan Orhan Ghazi yang juga bermaksud pemimpin yang hebat.
“Assalamualaikum semua! Meet (berjumpa) dengan Raja Urhan Raja Syahiran,” tulis mereka dalam Instagram.
“Urhan bermaksud pemimpin yang hebat. Selain dekat dengan nama ibu kami yang tercinta Noor Alhan, nama Urhan juga diambil daripada nama Sultan Empayar Uthmaniyyah yang kedua iaitu Sultan Orhan Gazi.
“Semoga Raja Urhan membesar menjadi seorang khalifah yang baik di muka bumi ini dan dapat memberi kebaikan kepad ramai orang, Aamiinn,” katanya.
Terdahulu, pengacara program Wanita Hari Ini itu selamat melahirkan bayi lelaki secara pembedahan pada 8 September (Khamis) lalu di sebuah pusat perubatan di ibu negara.

Uyaina, 30, dan Raja Syahiran mendirikan rumah tangga pada 21 Disember tahun lalu di sebuah premis perkahwinan di ibu negara.
Sementara, pada 2 April lalu, dia mengesahkan berita kehamilan kepada umum selepas sering diasak dengan soalan mengenai ‘baby bump’ yang kelihatan semakin membesar sebelum mengumumkan jantina kandungannya pada bulan lalu. – KOSMO! ONLINE


Jalan sesak 13km, trafik tinggi masuk KL
Oleh KOSMO!

11 September 2022, 3:23 pm
PETALING JAYA – Trafik sesak sepanjang 13.1 kilometer (km) dilaporkan berlaku di Lebuhraya Kuala Lumpur-Karak (KLK) berikutan pertambahan kenderaan sejak awal pagi tadi.
Menurut laporan di Twitter Lembaga Lebuhraya Malaysia (LLM), sekitar pukul 1.12 petang, keadaan trafik perlahan sepanjangan 13.1km arah Barat, bermula dari Bentong ke Bukit Tinggi.
Keadaan sesak turut berlaku sepanjang 1.7km sebelum Tol Plaza Gombak arah barat.
“Lebuh raya arah selatan pula, trafik dilaporkan perlahan dari Hentian Sebelah Bukit Gantang (SB) ke Bukit Berapit, diikuti Simpang Pulai ke Hentian Sebelah Simpang Pulai dan Gua Tempurung ke Tapah serta Bidor ke Sungkai ekoran kemalangan di KM352.5,” katanya. – KOSMO! ONLINE


Bapa Soh Chin Ann meninggal dunia
Oleh AMRAN MULUP

11 September 2022, 3:31 pm
MELAKA – Soh Tee Yong bapa kepada legenda bola sepak negara, Datuk Soh Chin Ann meninggal dunia di Hospital Alor Gajah dekat sini kira-kira pukul 1 pagi tadi.
Chin Ann berkata, jenazah mendiang yang berusia 107 tahun akan dibawa ke kediamannya di Jalan Kolam Air, Alor Gajah.
“Ayah saya dimasukkan ke Hospital Alor Gajah kerana tidak berapa sihat sejak tiga hari lalu, kesihatannya merosot selepas dia tidak berselera untuk makan.
“Semua adik-beradik mengambil keputusan menghantarnya (ke hospital) bagi mendapatkan rawatan, namun disahkan meninggal dunia kira-kira pukul 1 pagi,” katanya ketika ditemui di sini hari ini.
Chin Ann berkata, mendiang meninggalkan lapan anak iaitu lima lelaki dan tiga perempuan yang kesemuanya masih hidup.
Jelasnya, jenazah akan berada di rumah selama empat hari bagi memberi peluang saudara mara, jiran, kenalan serta sahabat memberi penghormatan terakhir. – KOSMO! ONLINE


Pemandu van dituduh edar 21.885 kg ganja
Oleh OTHMAN YAHAYA

11 September 2022, 2:51 pm
SUNGAI PETANI – Seorang pemandu van dihadapkan ke Mahkamah Majistret di sini hari ini atas pertuduhan mengedar 21.885 kilogram (kg) ganja di Pinang Tunggal di sini, awal bulan ini.
Bagaimanapun tiada pengakuan direkodkan daripada tertuduh, Mohamad Ezwandy Mohd. Nasir, 33, sebaik pertuduhan terhadapnya dibacakan di hadapan Majistret, Noor Fazlina Musa.
Mengikut pertuduhan, dia didakwa mengedar dadah tersebut di sebuah rumah di Kampung Serukam, Pinang Tunggal kira-kira pukul 4.30 petang, 1 September lalu.
Pertuduhan terhadapnya dilakukan mengikut Seksyen 39(B)(1)(a) Akta Dadah Berbahaya 1952 dan boleh dihukum di bawah Seksyen 39(B)(2) akta sama yang memperuntukkan hukuman gantung sampai mati atau penjara seumur hidup dan 15 kali sebatan.
Mahkamah tidak menawarkan jaminan dan menetapkan 13 November depan sebagai tarikh sebutan semula kes sementara menunggu laporan kimia.
Kosmo! pada 4 September lalu melaporkan tiga sekeluarga ditahan kerana disyaki mengedar dadah jenis ganja dalam serbuan di sebuah rumah
kampung di Pinang Tunggal di
sini.

Dalam serbuan kira-kira pukul 4.30 petang itu, polis menahan seorang lelaki berusia 33 tahun disyaki dalang pengedaran dadah bersama bapanya berusia 59 tahun dan sepupu lelaki berusia 22 tahun.
Serbuan menemui 21 ketulan mampat daun kering disyaki dadah jenis ganja dianggarkan seberat 21.9 kg bernilai kira-kira RM52,500. – KOSMO! ONLINE


Pak Lah alami demensia – Khairy Jamaluddin
Oleh SITI A'ISYAH SUKAIMI

11 September 2022, 3:13 pm
PETALING JAYA – Menteri Kesihatan, Khairy Jamaluddin Abu Bakar mendedahkan, bapa mentuanya yang juga bekas Perdana Menteri kelima, Tun Abdullah Ahmad Badawi mengalami demensia.
Beliau berkata, atas sebab itu, Abdullah yang mesra dikenali oleh rakyat Malaysia sebagai Pak Lah tidak lagi kelihatan di khalayak ramai.
“Ia menjadi cabaran kepada kami melihat kemerosotan fungsi kognitif beliau. Ada sesetengah yang sedar, tetapi ramai yang tidak.
“Justeru, pihak keluarga mengambil keputusan untuk berkongsi secara terbuka sebahagiannya bagi memberi penerangan tentang demensia dan kecacatan kognitif,” katanya pada Twitter di sini hari ini.
Dalam pada itu, Khairy berkata, mujur pihak keluarga mampu menyediakan penjagaan profesional.
“Bagaimanapun, ramai lagi yang tidak mampu berbuat demikian.

“Justeru, penting bagi kami untuk melabur dalam penjagaan sosial bagi menyokong keluarga yang mempunyai orang tersayang memerlukan penjagaan berterusan,” ujarnya. – KOSMO! ONLIINE


KTMB tingkatkan kemudahan dan perkhidmatan tren
Oleh LIYANA RAMLI

11 September 2022, 2:58 pm
GOPENG – Keretapi Tanah Melayu Berhad (KTMB) dalam proses meningkatkan perkhidmatan tren dan membangunkan kemudahan yang ada khususnya di kawasan Lembah Klang.
Ketua Pegawai Eksekutif Kumpulan KTMB, Datuk Mohd. Rani Hisham Shamsudin berkata, pihaknya sedang bekerjasama dengan kementerian-kementerian yang terlibat bagi mempercepatkan projek KTMB di Lembah Klang.
“Proses lain termasuk membaik pulih stok tren lama secepat mungkin agar ia boleh diguna selain membeli tren baharu.
“Ini juga melibatkan kementerian-kementerian lain. Bagaimanapun kita akan pastikan perkara ini disegerakan,” katanya pada sidang akhbar selepas menandatangani memorandum persefahaman (MoU) antara KTMB dengan The [email protected] Herba di sini hari ini.
Menurut Mohd. Rani Hisham, cabaran yang dihadapi adalah untuk membaiki trek-trek lama di sekitar Rawang hingga Kuala Lumpur kerana sesetengah tempat masih menggunakan trek tunggal.
“Trek tunggal menyebabkan lintasan antara kereta api terhad selain faktor ketetapan masa yang menjadikan waktu perjalanan lebih panjang.

“Faktor lain ialah jumlah stok kereta api yang terhad disebabkan usia,” uajrnya.
Menurut Mohd. Rani, sekiranya projek berkenaan disiapkan dalam tempoh masa yang dirancang maka langkah seterusnya boleh dimulakan bagi pembinaan rel kereta api berkembar. – KOSMO! ONLINE


Putera William, Harry, Kate Middleton dan Meghan Markle kembali bersatu
Oleh KOSMO!

11 September 2022, 3:28 pm
LONDON – Putera William dan isterinya, Kate Middleton menyertai Putera Harry serta Meghan Markle ketika berjalan menuju ke Istana Windsor, lapor akhbar Metro UK semalam.
William dan Kate yang kini memakai gelaran Putera dan Puteri Wales bergandingan bersama Duke dan Duchess of Sussex sambil bertemu dengan rakyat jelata yang membanjiri pekarangan istana.
Pertemuan keempat-empat mereka itu adalah kali pertama selepas William dan Kate menerima gelaran baharu. Kali terakhir pertemuan mereka adalah semasa Hari Komanwel pada 9 Mac 2020.
Mereka memeriksa bunga dan belon sebelum berjalan di luar istana sambil bertemu orang ramai secara ringkas.
Sumber diraja berkata, William menjemput Harry dan isterinya untuk menyertai mereka bagi menyaksikan penghormatan tersebut.
“Putera Wales menjemput Duke dan Duchess of Sussex untuk menyertai beliau dan Puteri Wales lebih awal,” jelas sumber tersebut.

Kali terakhir William disertai adindanya, Harry secara terbuka di Istana Windsor adalah pada istiadat pengebumian Duke of Edinburgh, Putera Philip pada April lalu.
Dua pasangan suami isteri itu berangkat menaiki kenderaan yang sama ketika pertemuan yang berlangsung selama lebih 40 minit itu. Keempat-empat mereka berpakaian hitam sambil berjalan di sepanjang pintu gerbang istana.
Hubungan adik-beradik antara William dan Harry diketahui renggang, namun pemerhati diraja berharap agar Harry akan dapat bersatu semula dengan keluarganya di tengah-tengah kesedihan mereka atas pemergian Ratu Elizabeth II.
Hasrat itu dikuatkan apabila Raja Charles III turut mengiktiraf Duke dan Duchess of Sussex dalam ucaptamanya yang bersejarah kepada negara malam tadi. – AGENSI


JPS Negeri Sembilan bina, naik taraf tujuh skim pengairan sawah padi
Oleh ZAKKINA WATI AHMAD TARMIZI

11 September 2022, 3:06 pm
KUALA PILAH – Sebanyak tujuh skim pengairan bagi tujuan penanaman padi yang berada di bawah seliaan Jabatan Pengairan dan Saliran (JPS) Negeri Sembilan kini dalam proses pelaksanaan pembinaan dan menaik taraf.
Pengarah JPS negeri, Ir. Saari Abdullah berkata, projek menerusi peruntukan melalui Kementerian Pertanian dan Industri Makanan itu bertujuan memastikan jaminan makanan negara itu sentiasa terpelihara.
“Skim Terachi antara yang diberi perhatian daripada keseluruhan skim-skim pengairan padi di Negeri Sembilan.
“Terdapat 14 skim pengairan kecil dengan keluasan 2,065 hektar di Negeri Sembilan di mana terdapat 12 skim pengairan yang masih aktif dengan aktiviti penanaman padi.
“Pada masa kini, tujuh skim pengairan yang berada di bawah seliaan JPS negeri sedang dalam pelaksanaan pembinaan bagi menaik taraf infrastruktur pengairan termasuklah Skim Pengairan Terachi Batu 14 di mana terletaknya lokasi Tapak Ngoca, Perkampungan Budaya Terachi,” katanya.
Beliau berkata demikian ketika ditemui selepas program Pesta Tarik Tali Ngoca sempena Sambutan Air Sungai Sedunia 2022 Peringkat Negeri Sembilan di Tapak Ngoca, Perkampungan Budaya Terachi di sini hari ini.

Program berkenaan turut dihadiri oleh Menteri Besar, Datuk Seri Aminuddin Harun.
Sementara itu, Saari berkata, Pesta Tarik Tali Ngoca itu diadakan bagi mengimbau nostalgia aktiviti tradisional ‘mengoca’ iaitu menangkap ikan menggunakan tangan di sawah padi yang sinonim dengan penduduk di daerah ini.
“Ia juga bagi menggalakkan masyarakat menghargai serta memelihara kualiti air sungai bagi membolehkan mereka menikmati aktiviti seperti ini,” katanya. – KOSMO! ONLINE


KKR fokus tingkat kesejahteraan rakyat dalam Bajet 2023
Oleh SITI NUR MAS ERAH AMRAN

11 September 2022, 2:43 pm
SEBERANG PERAI – Kementerian Kerja Raya (KKR) merancang untuk menambah sistem lampu diod pemancar cahaya (LED) dan sistem lampu isyarat pintar menerusi peruntukan Belanjawan 2023 yang akan dibentangkan bulan depan.
Menteri Kanan Kerja Raya, Datuk Seri Fadillah Yusof berkata, kedua-dua sistem terbabit menumpukan kepada isu keselamatan dan kesejahteraan pengguna jalan raya.
“Kita fokuskan penambahbaikan jalan yang menumpukan keselesaan dan keselamatan pengguna jalan raya termasuk pemasangan lampu jalan LED yang lebih jimat selain mewujudkan sistem lampu isyarat pintar.
“Cadangan itu kita dah kemukakan kepada Kementerian Kewangan dengan harapan ia dapat ditambah baik supaya dapat mengurangkan kesesakan lalu lintas memandangkan sistem ini lebih efisien berbanding lampu isyarat lama,” katanya selepas merasmikan projek membina jalan dari dua lorong kepada empat lorong di Permatang Tok Elong, Kepala Batas di sini hari ini.
Projek terbabit adalah salah satu daripada empat projek yang telah diluluskan bawah Rancangan Malaysia Ke-11(RMK-11) bernilai RM340,390 juta.
Mengulas lanjut, beliau berkata projek Pan Borneo Projek Fasa 2 Sarawak-Sabah Link Road (SSLR) serta Projek Lebuh Raya Trans Borneo (LTB) yang menghubungkan Sarawak, Sabah, Brunei dan Kalimantan akan diteruskan mengikut perancangan.

“Selain itu, pembangunan di sempadan antara Sabah dan Sarawak turut akan dilaksanakan meliputi sempadan utara dan Thailand,” tambahnya. – KOSMO! ONLINE


Dua bot ditahan langgar syarat lesen, guna kru warga asing
Oleh LUQMAN RIDHWAN MOHAMED NOR

11 September 2022, 1:33 pm
KUALA KURAU – Agensi Penguatkuasaan Maritim Malaysia (APMM) Zon Maritim Kuala Kurau menahan dua bot nelayan tempatan kelas B kerana melanggar syarat lesen dan menggunakan kru warga asing pada sekitar pukul 11.40 pagi di sini semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, mereka ditahan di kedudukan 1.6 dan 1.7 batu nautika barat Pulau Pasir Hitam di sini.
Beliau berkata, semasa melakukan rondaan rutin di perairan Larut Matang, Pasukan Bot Peronda APMM telah mengesan dua bot terbabit yang sedang menangkap ikan dalam keadaan mencurigakan dan pihaknya telah merapati untuk pemeriksaan.
“Hasil pemeriksaan awal mendapati, dua kru warga tempatan dan seorang warga Myanmar mempunyai dokumen pengenalan diri yang sah berusia antara 18 hingga 31 tahun.
“Pemeriksaan lanjut pula mendapati, kedua-dua bot terbabit mempunyai lesen yang sah, namun tidak diusahakan sendiri oleh pemiliknya,” katanya dalam kenyataan di sini hari ini.
Selain itu, Mohd. Najhan berkata, tekong salah sebuah bot yang ditahan gagal mengemukakan dokumen kebenaran penggunaan kru warga asing oleh Ketua Pengarah Perikanan Malaysia.

“Sebanyak 300 kilogram ikan baja turut ditemui ketika pemeriksaan ke atas kedua-dua bot terbabit. Kesemua nelayan, bot, peralatan menangkap ikan dan ikan baja di bawa ke Jeti Zon Maritim Kuala Kurau untuk tindakan lanjut.
“Kes disiasat di bawah Seksyen 8 (b) Akta Perikanan 1985 kerana melanggar syarat lesen,” katanya. – KOSMO! ONLINE


Peniaga menangis terlepas hukuman gantung kes edar syabu
Oleh ROSALWANI CHE SOH

11 September 2022, 1:57 pm
KOTA BHARU – Seorang peniaga alat ganti kenderaan berlinangan air mata selepas Mahkamah Tinggi di sini hari ini melepas dan membebaskannya daripada pertuduhan mengedar dadah jenis syabu seberat 342.3 gram empat tahun lalu.
Pesuruhjaya Kehakiman, Datuk Mohamad Abazafree Mohd. Abbas membuat keputusan itu selepas pihak pendakwaan gagal membuktikan kes prima facie terhadap pertuduhan yang dihadapi oleh Wan Mohamad Azlan Wan Mahamod, 34.
Menurutnya, tertuduh telah membuat pembelaaan dengan keterangan bersumpah sejak peringkat awal pendakwaan.
“Keterangan bersumpah tertuduh melibatkan kehadiran seorang lelaki bernama Mohd. Harif Mohd Azmi yang datang dan tidur di bilik tertuduh sebelum rumahnya itu diserbu polis.
“Keputusan ini (melepas dan membebaskan tertuduh) dijalankan selepas menilai tiga perkara iaitu akses terhadap rumah yang menjadi lokasi dadah itu ditemui, kewujudan sebuah kereta jenis Proton Satria milik individu lain dan kehadiran orang lain di rumah tertuduh,” katanya.
Ahmad Nizam (dua kanan) bersama ibu dan bapa Wan Mohamad Azlan yang turut menangis selepas mendengar keputusan kes anak mereka di Mahkamah Tinggi Kota Bharu hari ini.
Mengikut pertuduhan, Wan Mohamad Azlan didakwa mengedar dadah berbahaya jenis methamphetamine seberat 342.3 gram di dalam bilik sebuah rumah di Kampung Kepas, Jalan Banggol Jering dekat Pasir Mas kira-kira pukul 4.10 pagi pada 2 September 2018.

Tertuduh didakwa mengikut Seksyen 39B (1)(a) Akta Dadah Berbahaya 1952 (Akta 234) dan boleh dihukum di bawah Seksyen 39B (2) akta yang sama.
Seksyen tersebut memperuntukan hukuman mati atau penjara seumur hidup dan sebatan tidak kurang 15 kali sekiranya tidak dijatuhi hukuman mati.
Pendakwaan dikendalikan oleh Timbalan Pendakwa Raya, Norazlinawati Mohd. Arshad manakala tertuduh diwakili peguam,Ahmad Nizam Mohamed. – KOSMO! ONLINE


Bubar Parlimen Oktober? PM mahu jentera parti bersedia
Oleh AZIZAH SHAFIEI

11 September 2022, 2:21 pm
BERA – Perdana Menteri Datuk Seri Ismail Sabri Yaakob berkata semua jentera parti perlu bersiap sedia sepenuhnya memandangkan Pilihan Raya Umum Ke-15 (PRU-15) dijangka semakin dekat.
Beliau berkata, jika PRU-15 diadakan sebelum akhir tahun seperti kenyataan Timbalan Presiden UMNO, Datuk Seri Mohammad Hassan bermakna waktu paling hampir pembubaran parlimen adalah pada bulan hadapan.
“Kalau waktu berkempen (dalam tempoh) dua bulan bermakna bulan Oktober. (Sekarang) ini sudah satu pertiga bulan sembilan, dua tiga minggu lagi.
“Di peringkat ‘top 5’ (tertinggi lima) UMNO kita belum bincang lagi tarikh dan selepas itu, saya akan berbincang dengan MIC, MCA serta komponen lain sebelum dibawa ke kabinet.
“Ini kerana perkara itu mesti mendapat kelulusan kabinet terlebih dahulu sebelum saya menghadap Yang di-Pertuan Agong untuk membubarkan parlimen,” katanya.
Beliau berkata demikian ketika berucap pada Majlis penyampaian peruntukan masyarakat Cina dan India Parlimen Bera di Kompleks Bangunan UMNO Bahagian Bera Padang Luas di sini hari ini.

Dalam pada itu beliau berkata, semua jentera BN di Parlimen Bera perlu terus bergerak dan bersedia sepenuhnya dalam berhadapan PRU-15 yang mencabar seterusnya membawa kemenangan kepada BN.
Katanya selain mempertahankan kemenangan Parlimen dan Dewan Undangan Negeri beliau berharap kemenangan khususnya Parlimen Bera dapat dikekalkan dengan majoriti lebih besar.
Beliau yang juga Ahli Parlimen Bera berkata, sudah tiba masanya kerusi DUN Triang yang ditawan DAP sejak 1990 dirampas semula pada pilihan raya umum akan datang.
“Kita kena menang bergaya, kita kena memang besar kerana seluruh Malaysia pandang kerusi Parlimen Bera, ini kerusi calon Ahli Parlimen Bera iaitu Perdana Menteri takkan menang 2,000, 3,000 sekurangnya menang 5,000 atau 10,000 barulah orang pandang dan hormat pengundi Bera.
“Saya percaya MCA mahu memberikan kerusi kepada kerajaan, harap semua jentera MCA, MIC dan UMNO bekerja ke arah pilihan raya, kita rampas kerusi Triang daripada DAP,” ujarnya. – KOSMO! ONLINE


Tepis isu tumpang populariti, Nafiez ikhlas cintakan Fify
Oleh NUR EMIRA SAIZALI

11 September 2022, 2:23 pm
PETALING JAYA – Aktor yang sedang meningkat naik, Nafiez Zaidi menepis dakwaan ramai kononnya menumpang populariti kekasih hatinya, Fify Azmi juga seorang pelakon.
Menurut pemilik nama penuh Abdul Nafis Abduzaidi, 30, hubungan yang terjalin bersama Fify atas dasar cinta dan bukannya untuk mengambil kesempatan lain.
“Sejujurnya saya tak pernah terlintas langsung nak tumpang populariti dia.
“Hubungan yang terjalin antara kami ini adalah atas dasar cinta dan bukannya sebab nak tumpang nama atau populariti dia,” katanya kepada Kosmo! Online selepas tayangan perdana filem Ada Hantu 2 baru-baru ini.
Tambahn bintang filem Malbatt Bakara itu, tuduhan sebegitu sering disampaikan kepadanya namun enggan mengambil pusing kerana tidak benar.
“Ya, memang ada juga terdengar perkara ini tetapi saya tak ambil pusing pun.

“Jadi, memang tiada isu tumpang populariti sesiapa pun. Saya ikhlas jalinkan hubungan ini dengan dia.
“Jika sudah namanya jodoh, memang tak boleh nak elak pun,” ujarnya yang kali pertama bertemu Fify di lokasi penggambaran filem Ada Hantu 2.
Ditanya tentang tarikh perkahwinan, dia hanya memberitahu mereka masih belum menetapkan sebarang keputusan untuk perkara tersebut.
“Setakat ini kami tiada tarikh lagi, doa-doakanlah tahun depan,” jawabnya ringkas.
Pada Jun lalu, Fify atau nama sebenarnya Nur Afiqah Mohamed Azmi, 32, menerima rombongan merisik keluarga Nafiez di Subang Jaya.
Sebelum itu, hubungan cinta pasangan berkenaan mula dihidu apabila mereka sering hadir berpasangan ke beberapa acara hiburan dan berkongsi foto berdua dalam Instagram sejak tahun lalu. – KOSMO! ONLINE


Lelaki Afghanistan samun, tikam jurujual diberkas
Oleh AZMI NORDIN

11 September 2022, 2:37 pm
AMPANG JAYA – Lelaki warga Afghanistan ditangkap selepas melakukan samun bersenjata dan bertindak menikam mangsa ekoran enggan menyerahkan wang di sebuah kedai runcit di Jalan Merdeka Permai 2, disini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, suspek yang berusia 18 tahun itu didapati tidak bekerja serta tidak mempunyai dokumen perjalanan yang sah.
“Semalam, sekitar pukul 5 petang, pengadu yang juga warga Afghanistan, bekerja sebagai jurujual didatangi suspek dan memintanya untuk menyerahkan duit, namun enggan memberi kerjasama.
“Kemudian, suspek bertindak menikam jurujual tersebut menggunakan sebilah pisau sehingga mengalami kecederaan di bahagian kepala dan bahu,” ujarnya dalam kenyataan hari ini.
Mohamad Farouk berkata, mangsa telah dibawa ke Hospital Ampang untuk diberikan rawatan.
Susulan itu, polis berjaya membuat tangkapan terhadap suspek sekitar pukul 1.45 pagi, di Jalan Wawasan, di sini hari ini.

“Sebilah pisau pemotong sayur yang digunakan semasa kejadian dirampas dan kes disiasat di bawah Seksyen 394 Kanun Keseksaan,” katanya. – KOSMO! ONLINE


MPKB-BRI giat kekang penjualan shisha, pusat karaoke
Oleh ROSLIZA MOHAMED

11 September 2022, 1:36 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) menyita sebanyak 75 botol shisha yang dianggarkan bernilai RM15,000 dalam tempoh Januari hingga Julai lalu.
Yang Dipertuanya, Rosnazli Amin berkata, rampasan itu dijalankan di 15 buah premis yang menyediakan shisha sekali gus menyalahi undang-undang di kawasan pentadbiran MPKB-BRI.
“Serbuan dijalankan di premis di sekitar Jalan Bayam, Jalan Sabak, Kubang Kerian, Taman Huda, Jalan Tok Guru, Taman Bendahara dan pusat bandar Kota Bharu.
“Peniaga yang melakukan kesalahan itu dikenakan kompaun sebanyak RM500 mengikut Undang-Undang Tred Perniagaan MPKB-BRI,” katanya dalam satu kenyataan hari ini.
Rosnazli berkata, operasi bersepadu sentiasa diadakan kerana ramai dalam kalangan peniaga dilihat masih berdegil dengan menyediakan shisha di premis mereka.
Katanya, operasi dijalankan bagi mengekang kegiatan penjualan shisha yang tidak dibenarkan mengikut peraturan kerajaan negeri dan hasil rampasan turut dilupuskan.

Mengulas lanjut, menurut Rosnazli, MPKB-BRI mengeluarkan kompaun terhadap lima pemilik premis yang menjalankan aktiviti karaoke selain menyita peralatan set karaoke bernilai RM12,500 dalam tempoh sama.
“Operasi dijalankan di pusat karaoke di Jalan Kebun Sultan, Wakaf Che Yeh, Jalan Pantai Cahaya Bulan, Pengkalan Chepa dan Tanjung Chat di sini.
“Premis yang menjalankan perniagaan pusat karaoke dikompaun sebanyak RM5,000 di bawah Enakmen Kawalan Hiburan Negeri Kelantan,” ujarnya. – KOSMO! ONLINE


Anak terkejut temui mayat bapa sudah berulat
Oleh AZMI NORDIN

11 September 2022, 1:26 pm
KUALA LUMPUR – Terkejut seorang anak apabila pulang ke rumah lalu menemui mayat bapanya yang sudah berulat di rumahnya di Blok D, PPR Batu Muda Jinjang Utara, di sini hari ini.
Ketua Polis Daerah Sentul, Asisten Komisioner Beh Eng Lai berkata, polis menerima laporan mengenai mangsa yang berusia 77 tahun itu melalui anak perempuannya sekitar pukul 2.09 pagi.
Menurut Eng Lai, anak mangsa telah menerima panggilan daripada jiran memaklumkan bahawa bapanya sudah dua hari tidak keluar dari rumah.
“Siasatan mendapati, si mati berada di bilik utama dan terlentang di tepi katil dikelilingi longgokan sampah.
“Pihak bomba dipanggil untuk mengeluarkan mayat kerana sudah terperosok di bawah antara katil dan almari kabinet,” ujarnya dalam kenyataan hari ini.
katanya, tiada kesan cedera ditemui di tubuh simati manakala keadaan mayat sudah busuk dan berulat disyaki telah meninggal melebihi tempoh 24 jam.

“Pasukan Forensik Polis Kuala Lumpur juga hadir dan mengesahkan tiada sebarang unsur jenayah ditemui.
“Mayat mangsa telah dibawa ke Jabatan Forensik Hospital Kuala Lumpur untuk bedah siasat bagi mengenal pasti punca kematian,” katanya. – KOSMO! ONLINE


Ratu Margrethe II kini monarki Eropah paling lama bertakhta
Oleh KOSMO!

11 September 2022, 1:00 pm
COPENHAGEN – Kemangkatan Ratu Elizabeth II  secara tidak langsung menjadikan  Ratu Margrethe II dari Denmark sebagai monarki yang paling lama bertakhta di Eropah, lapor laman berita Wion News kelmarin.
Margarethe, 82, menaiki takhta pada tahun 1972 dan telah menerajui Denmark sebagai Ratu selama 50 tahun.
Selepas Istana Buckingham mengesahkan kematian ketua negara Britain itu kelmarin, Denmark mengumumkan perayaan jubli emas Ratu Margarethe bertakhta  pada hujung minggu ini dan akan disambut dalam suasana sederhana.
Menjadi wanita pertama yang menduduki takhta sebagai ratu di Denmark, Margrethe menaiki takhta pada usia 31 tahun selepas kematian bapanya.
Hanya 45 peratus rakyat Denmark memihak kepada monarki semasa pertabalan baginda tetapi Margrethe mahu membuktikan bahawa mereka silap.
Baginda memecahkan tradisi apabila membenarkan dua anak lelakinya berkahwin dengan rakyat biasa tanpa kehilangan status diraja masing-masing.

Margrethe juga telah berjaya menjauhkan diri daripada skandal dan membantu memodenkan institusi beraja.
Ratu Margrethe juga mempunyai pertalian persaudaraan dengan Elizabeth III iaitu sebagai sepupu ketiga.
Sepupunya dari Sweden, Raja Carl XVI Gustaf, yang telah menjadi raja selama 48 tahun berada di kedudukan kedua sebagai monarki  paling lama bertakhta.
Selepas kematian Ratu Elizabeth II, Margrethe juga merupakan satu-satunya ratu di Eropah yang bertakhta walaupun terdapat empat negara Eropah lain yang mempunyai puteri mahkota.
Dilahirkan di Copenhagen pada tahun 1940, Ratu Margrethe merupakan anak sulung daripada tiga beradik. Baginda menjadi permaisuri pada zaman di mana wanita dilarang mewarisi takhta di Denmark.
Di bawah tekanan daripada kerajaan Denmark yang  memikirkan keperluan untuk memodenkan masyarakat, undang-undang itu dirombak pada tahun 1953 bagi membolehkan baginda bergelar Ratu. – Agenda


‘Jiwa belum kuat, terbayang arwah pulang’ – Ibu
Oleh ISKANDAR SHAH MOHAMED

11 September 2022, 1:43 pm
KUALA SELANGOR – “Suara arwah memberi salam ketika pulang ke rumah masih tergiang di telinga saya.”
Demikian rintihan pilu ibu kepada Allahyarham Muhammad Damin Mikhail Kamsol, 16, yang maut dalam kebakaran di tandas terbiar di Puncak Alam Fasa 3 di sini, 28 Ogos lalu.
Hizanawati Abu Bakar, 48, berkata dia setakat ini belum mempunyai kekuatan dan semangat untuk menjalani rutin kehidupannya walaupun telah dua minggu berlakunya tragedi itu.
Kata pemandu e-hailing itu, dia tidak bersedia kembali bekerja kerana masih terbayangkan tragedi menimpa arwah yang sukar dilupakan.
“Kehilangan Muhammad Damin amat dirasai terutama ketika kami sekeluarga bersembang dan makan bersama pada waktu petang.
“Selain suaranya, saya merindui kelibat arwah di rumah dan akan menitiskan air mata apabila mengenangkan memori bersamanya,” katanya sebak ketika ditemui di kediamannya di Bandar Puncak Alam Fasa 3, hari ini.

Terdahulu, ibu tunggal itu disantuni Ketua UMNO Bahagian Kuala Selangor, Datuk Jahaya Ibrahim yang menyerahkan sumbangan peribadi bagi membantu meringankan bebannya.
Kosmo! sebelum ini melaporkan keluarga pelajar tingkatan empat itu mahu dua pelaku yang terlibat menerima hukuman setimpal atas perbuatan mereka sekiranya didapati bersalah.
Kejadian menyayat hati itu berlaku pukul 2.38 petang apabila Muhammad Damin Mikhail ditemui dengan kesan melecur di dalam tandas berkenaan.
Jelasny, siasatan masih dijalankan dan keluarganya menyerahkan sepenuhnya kepada polis bagi tindakan lanjut.
Tambah Hizanawati, pemulih semangatnya kini adalah anak-anak selain rakannya yang masih tidak putus menziarahinya.
“Tidak dinafikan ada segelintir pihak melontarkan komen negatif mengenai arwah sebelum ini.
“Namun, saya hanya mengabaikannya dan ramai memberi kata-kata semangat supaya bersabar meneruskan kehidupan,” kata ibu kepada enam anak itu. – KOSMO!ONLINE


Cacar monyet boleh menyebabkan kerosakan neurologi, radang otak
Oleh KOSMO!

12 September 2022, 9:00 pm
LONDON – Satu kajian mendedahkan bahawa pesakit cacar monyet berisiko mengalami komplikasi neurologi atau gangguan mental seperti yang dialami oleh pesakit cacar, lapor laman berita Ifl Science.
Laporan itu diterbitkan dalam jurnal eClinicalMedicine.
Sebilangan kecil pesakit cacar monyet (dua hingga tiga peratus) menjadi sangat tidak sihat dan mengalami masalah neurologi serius termasuk sawan dan ensefalitis iaitu keradangan otak yang boleh menyebabkan hilang upaya jangka panjang.
Pengkaji mendapati kecelaruan juga berlaku dalam bilangan orang yang sama. Penting untuk difahamkan bahawa angka itu berdasarkan beberapa kajian dengan bilangan peserta yang sedikit.
Pengkaji turut menemui bukti pesakit cacar monyet daripada kumpulan yang lebih besar mengalami gejala neurologi yang lebih biasa termasuk sakit kepala, sakit otot dan keletihan.
Tidak jelas mengenai bilangan pesakit yang mempunyai masalah psikiatri seperti kebimbangan dan kemurungan kerana hanya beberapa kajian dijalankan.

Walaupun gejala neuropsikiatri direkodkan daripada pesakit cacar monyet, kertas kajian itu tidak dapat menyatakan dengan pasti bahawa virus itu menjadi punca kepada masalah berkenaan.
Penyelidikan itu memberi tumpuan kepada bukti daripada kes sebelum wabak cacar monyet semasa.
Kebanyakan pesakit adalah dari barat Afrika dan mereka yang dimasukkan ke hospital manakala wabak semasa kebanyakannya menjejaskan Amerika Utara dan Eropah Barat – AGENSI


Wanita dua kali nyaris digilis kereta api
Oleh KOSMO!

12 September 2022, 9:30 pm
NEW DELHI – Seorang wanita di negeri Uttar Predesh, India, sanggup ‘menggadaikan’ nyawa sebanyak dua kali apabila berpatah balik untuk mengambil botol minuman selepas melintas landasan kereta api ketika tren meluncur laju ke arahnya, lapor akhbar Ths Sun semalam.
Kejadian tersebut dilaporkan berlaku di stesen kereta api Shikohabad, Jumaat lalu, lapor laman berita NDTV.
Berdasarkan video yang dikongsikan, wanita berpakaian berwarna kuning itu melintas landasan kereta api antara dua platform di stesen tersebut sedangkan jejantas disediakan hanya beberapa meter dari lokasinya.
Selepas menyedari kereta api sedang meluncur laju ke arahnya, wanita berkenaan bergegas cuba memanjat bahagian tepi platform sebelum dia ditarik oleh seorang pekerja stesen bernama Ram Swaroop Meena.
Bagaimanapun, wanita tersebut kemudian berpatah balik ke bahagian tepi platform untuk mengambil botol minumannya yang terjatuh, hanya beberapa saat sebelum sebuah lagi kereta api meluncur laju di hadapannya.
Ketika tren melintas di hadapannya, wanita tersebut dilihat berjalan secara santai, seolah-olah tiada apa-apa perkara yang berlaku.

Menurut laporan, anggota polis memanggil wanita berkenaan dan dua kakitangan stesen untuk menyoal siasat mengenai kejadian tersebut, namun dia terus berjalan dan berlalu dari situ. – Agensi


Pelajar buta huruf dapat markah A dalam peperiksaan
Oleh KOSMO!

12 September 2022, 10:30 pm
LONDON – Seorang pelajar di Britain memperoleh keputusan cemerlang gred A dalam semua peperiksaan walaupun tidak boleh membaca dan menulis, lapor akhbar Mirror UK semalam.
Keupayaan membaca Oliver Chadwick, 18, adalah sama seperti kanak-kanak berusia enam tahun selain mengalami disleksia (gangguan membaca, menulis dan mengeja) yang sangat teruk.
Bagaimanapun, Oliver memperoleh gred A*AA dalam keputusan sijil A-Level yang merupakan peperiksaan paling sukar di peringkat sekolah menengah. Dia ketika ini sedang membuat persediaan untuk melanjutkan pelajaran di Universiti Bristol.
Laman berita Somerset Live melaporkan bahawa Oliver lebih mengalami kesukaran untuk membaca papan tanda.
“Disleksia banyak memberi kesan kepada saya walaupun hanya sedikit dari sudut pandangan anda.
“Apabila orang mengetahui anda tidak boleh membaca atau menulis, mereka fikir anda tidak boleh melakukan apa-apa. Tetapi ia hanya menjejaskan saya apabila tidak boleh membaca papan tanda,” katanya.

Apabila melanjutkan pelajaran di Sekolah Ralph Allen, Oliver melalui kebanyakan pelajarannya dengan mendengar apa yang guru-guru katakan. Dia mempunyai pembantu pengajar untuk beberapa subjek, walaupun mendapati ia sukar apabila mereka berubah.
Oliver mempunyai bilik peperiksaan khas supaya dia boleh menentukan jawapannya kepada jurutulis. Dia tetap cergas semasa peperiksaan kerana tidak mempunyai pilihan untuk cemas sebelum tempoh tamat.
“Tiada guna untuk tertekan. Saya sentiasa tenang kerana selalu ada sesuatu yang terlupa untuk jawapan, tetapi perlu menerimanya dan teruskan,” jelasnya. – AGENSI


PM minta KKM bagi rawatan terbaik kepada Najib
Oleh MOHD RIDZAUDDIN ROSLAN

12 September 2022, 9:02 pm
PUTRAJAYA- Perdana Menteri, Datuk Seri Ismail Sabri Yaakob mengarahkan Kementerian Kesihatan (KKM) untuk memberikan rawatan terbaik diperlukan Datuk Seri Najib Razak berikutan status terkini keadaan kesihatan beliau.
Perdana Menteri berkata, beliau telah dimaklumkan mengenai keadaan kesihatan Najib dan mengarahkan KKM memberikan rawatan terbaik.
“Saya telah dimaklumkan mengenai keadaan kesihatan Datuk Seri Najib Razak. Saya telah mengarahkan KKM supaya memberikan rawatan terbaik diperlukan beliau. Saya doakan beliau diberikan kesihatan baik,” ciapnya ringkas dalam satu hantaran Twitter tadi.
Terdahulu, Ketua Pengarah Kesihatan, Tan Sri Dr. Noor Hisham Abdullah berkata Najib dilaporkan berada dalam keadaan sihat ketika dibenarkan keluar dari Hospital Kuala Lumpur (HKL) selepas dimasukkan ke pusat perubatan itu pada 9 September lalu.
Najib dimasukkan ke HKL pada Jumaat lalu sebagai kes elektif (bukan kecemasan) bagi memastikan kesihatan beliau berada pada tahap baik dan optimum. -KOSMO! ONLINE


Bekas kekasih Elon Musk lelong gambar ketika bercinta di kolej
Oleh KOSMO!

12 September 2022, 8:30 pm
WASHINGTON – Bekas teman wanita Elon Musk kini melelong cache gambar dan memorabilia daripada hubungannya dengan lelaki terkaya di dunia itu, lapor stesen penyiaran CNN semalam.
Teman wanita Musk dari zaman kolej, Jennifer Gwynne menjual cenderahati itu melalui firma lelongan RR Auction yang berpangkalan di Boston, Massachusetts.
Gwynne dan Musk mula bercinta pada 1994 ketika mereka berdua bekerja sebagai penasihat pemastautin di asrama universiti, demikian menurut  siaran berita RR Auction.
Selepas menamatkan pengajian dari University of Pennsylvania, Musk memulakan program kedoktoran di Stanford, tetapi berhenti untuk melancarkan syarikat pertamanya, Zip2.
Lelongan itu termasuk 18 gambar usahawan itu ketika menjadi pelajar ekonomi di Universiti Pennsylvania serta beberapa memorabilia Musk dan Gwynne ketika bersama.
Foto tersebut memaparkan Musk menjadi seorang pelajar kolej sebelum kejayaannya, dengan bermain di bilik asrama, melepak dengan rakan penasihat pemastautinnya dan berpelukan dengan teman wanita.

Item dengan bidaan tertinggi adalah kad hari lahir yang ditandatangani, diikuti seutas rantai yang dihadiahkan kepada Gwynne pada hari lahirnya.
“Selamat Hari Lahir Jennifer (aka Boo-Boo), Love, Elon,” demikian ayat pada kad itu.
Kad itu dijangka dijual dengan harga lebih daripada AS$10,000 (RM45,030), demikia menurut RR Auction.
Peminat boleh membuat tawaran harga pada setiap item memorabilia Musk sehingga Rabu akan datang apabila lelongan ditutup. – AGENSI